NNIPA a wɔkyerɛ sɛ wogye Onyankopɔn di no, wɔn mu bebree ntumi nkyerɛ ade pɔtee a enti wɔwɔ saa gyidi no. Saa ara nso na wontumi nkyerɛ nea enti a nkurɔfo de nyamesom akata wɔn ani redi bɔne ne nea enti a Onyankopɔn ma kwan ma yehu amane. Nea wotumi yɛ ara ne sɛ wɔbɛbɔ mpae akyerɛ Onyankopɔn a wonnim no.\nNanso wo de, wubetumi abɛn Onyankopɔn. Wubetumi de wo gyidi agyina Onyankopɔn ho ntease so, na saa ntease no nso bɛma woadɔ no na woanya anisɔ ama no. Gyidi a edi mu de, egyina adanse so. (Hebrifo 11:1) Sɛ wusua Onyankopɔn ho nokwasɛm a, wubetumi ahu sɛnea ɔte na wo ne no akasa sɛ w’adamfo. Ebinom wɔ hɔ a bere bi na wɔbɔ mpae nanso na wɔn tirim nteɛ wɔn sɛ Onyankopɔn wɔ hɔ. Tie nea wɔn mu binom aka.\n◼ Patricia, yɛkaa ne ho asɛm wɔ asɛm a edi kan no mu: “Ɛda bi, me ne me nnamfonom du fii ase sɛ yɛreka nyamesom ho asɛm. Ná me papa nnye Onyankopɔn nni, na na maka akyerɛ me nnamfo no sɛ bere bi a Yehowa Dansefo bi baa yɛn fie sɛ wɔne me papa rebɛka Bible mu asɛm no, mifii fie sɛnea ɛbɛyɛ a merentie saa nkɔmmɔ no. Me nnamfo no biako kae sɛ ‘Ebia Yehowa Adansefo de no na eye.’\n“Wɔn mu biako nso kae sɛ: ‘Ɛnde momma yɛnkɔ wɔn nhyiam no bi nkɔhwɛ sɛ ɛyɛ ampa anaa?’ Enti yɛkɔe. Ná yɛn tirim nteɛ yɛn, nanso yɛn mu binom annyae kɔ efisɛ na Adansefo no pɛ nnipa.\n“Kwasida bi de, nea metee no sesaa m’adwene. Ɔkasafo no kyerɛɛ nea enti a nnipa hu amane. Ná m’adwene nkɔɔ so da sɛ mfiase no na bɔne nni nnipa ho, na onipa biako na ɔmaa bɔne ne owu bae na ɛtrɛw kaa nnipa nyinaa. Ɔsan kyerɛkyerɛɛ mu sɛ na ehia sɛ Yesu wu ansa na adesamma asi wɔn dedaw mu. * (Romafo 5:12, 18, 19) Ɛno ma metee nneɛma ase, na mekae sɛ, ‘Onyankopɔn bi wɔ hɔ a odwen yɛn ho ampa.’ Metoaa so suaa Bible no, na ankyɛ na mihui sɛ afei de metumi abɔ mpae akyerɛ obi a ɔwɔ hɔ ankasa.”\n◼ Allan nso, yɛkaa ne ho asɛm wɔ asɛm a edi kan no mu: “Ɛda bi Yehowa Adansefo bɛbɔɔ yɛn pon mu, na me yere ma wɔbaa mu efisɛ asɛm a wɔkae sɛ nnipa bɛtena asase so daa no yɛɛ no dɛ. Me bo fuwii. Enti mefrɛɛ me yere baa gyaade hɔ na meka kyerɛɛ no sɛ, ‘Mma wɔnnnaadaa wo. Wo de, biribiara na woagye adi!’\n“Ɔno nso kae sɛ, ‘Ɛnde wo ara kɔ hɔ kɔkyerɛ wɔn sɛ nea wɔreka no nyɛ nokware.’\n“Mede kɔbɔɔ so no, anyɛ yiye. Nanso wonyaa me ho abotare paa, na wɔmaa me nhoma bi a ɛma yehu sɛ ebia nkwa fi adebɔ anaa adannandi. Sɛnea na ntease wom na wɔde nokwasɛm pii afoa emu nsɛm so nti, misii gyinae sɛ mesua Onyankopɔn ho ade pii. Mifii ase ne Adansefo no suaa Bible, na ankyɛ na mihui sɛ sɛnea Bible ka nyamesom ho asɛm no, ɛnyɛ saa koraa na na m’adwene yɛ me. Bere a meresua Yehowa ho ade no, mifii ase bɔɔ nneɛma pɔtee bi ho mpae. Ná mewɔ suban bi a ɛmfa kwan mu, enti mebɔɔ mpae sɛ ɔmmoa me. Migye di paa sɛ Yehowa tiee me mpaebɔ no.”\n◼ Andrew, ɔte England: “Ɛwom, na ɛsono m’adwene wɔ nneɛma ho na na m’ani gye nyansahu ho, nanso nea ɛma migyee adannandi dii ne sɛ na ebinom se ɛyɛ nokware. Nneɛma bɔne pii a na ɛrekɔ so nti na na minnye nni sɛ Onyankopɔn wɔ hɔ.\n“Nanso ɛtɔ da bi a nea ɛba m’adwenem ne sɛ: ‘Sɛ Onyankopɔn bi wɔ soro hɔ de a, ɛnde nneɛma bi nkɔ me yiye. Adɛn na nsɛmmɔnedi ne akokoakoko dɔɔso saa?’ Ɛtɔ mmere bi na mewɔ ahokyere mu a, mebɔ mpae hwehwɛ mmoa, nanso na minnim nea me ne no rekasa.\n“Emu hɔ ara na obi maa me yere krataa ketewa bi a Yehowa Adansefo atintim a wɔfrɛ no: So Wiase Yi Bɛkɔ So Atra Hɔ? Ná saa asɛm no taa ba m’adwenem. Krataa no mu nsɛm ma minyaa adwene sɛ ebia Bible betumi ama me mmuae a merehwehwɛ no. Akyiri yi a mituu kwan kɔɔ baabi no, obi maa me nhoma bi a wɔato din The Bible—God’s Word or Man’s? * Bere a mihui sɛ Bible ne nyansahu hyia no, na mepɛ sɛ misua Bible no kɔ akyiri. Enti Yehowa Dansefo bi kae sɛ ɔne me bɛyɛ adesua, na mepenee so. Bere a metee Yehowa atirimpɔw ase no, metee nka sɛ minim no sɛ obi a ɔwɔ hɔ ankasa; obi a metumi abɔ mpae akyerɛ no.”\n◼ Jan, wɔtetee no wɔ Protestant som mu wɔ London: “Nyaatwom a na ɛwɔ nyamesom mu ne amanehunu a adɔɔso nti, migyaee asɔre. Afei nso migyaee sukuu na mifii ase too dwom bɔɔ guitar de pɛɛ sika. Saa bere no na mihuu Pat. Ná ɔno nso yɛ Katolekni a wagyae asɔre te sɛ me ara.\n“Ná yɛte ɔdantuw bi mu, na na wɔn a yɛne wɔn te hɔ no nso agyae sukuu na wɔn ani gye Asiafo som ahorow ho. Ná yɛtaa ka asetena atirimpɔw ho asɛm anadwo, na ɛtɔ da bi a, yɛde gyina mu ara kosi anadwo dasum. Ɛwom sɛ na me ne Pat nnye nni sɛ Onyankopɔn wɔ hɔ de, nanso na yegye di sɛ ‘nkwamafo’ bi wɔ hɔ.\n“Bere a yetu kɔɔ England atifi fam kɔhwehwɛɛ nnwonto adwuma no, ɛhɔ na yɛwoo yɛn ba. Abofra no yaree anadwo bi, na nea mihui ara ne sɛ merebɔ Onyankopɔn a minnye no nni no mpae. Ankyɛ koraa na me ne Pat ntam yɛɛ basaa, enti mefaa yɛn ba no gyaw me kunu hɔ kɔe. Saa bere yi nso mesan bɔɔ mpae sɛ, sɛ obi wɔ hɔ ampa a ɔmmoa me. Sɛɛ na Pat nso rebɔ mpae saa ara.\n“Saa da no ara, Yehowa Adansefo baanu bɛbɔɔ Pat pon mu, na wɔkaa Bible mu afotu a nyansa wom kyerɛɛ no. Pat frɛɛ me na obisaa me sɛ mepɛ sɛ me ne Adansefo no sua Bible anaa. Ankyɛ koraa na yehui sɛ, sɛ Onyankopɔn ani begye yɛn ho a, ebehia sɛ yɛde yɛn aware no kɔhyɛ mmara ase. Esiane sɛ na yɛn ntam asɛe nti, na ayɛ den ama yɛn.\n“Ná yɛpɛ sɛ yenya nsɛm bi ho nkyerɛkyerɛmu pii, te sɛ Bible nkɔmhyɛ a ɛbɛba mu, nea enti a nnipa hu amane, ne nea Onyankopɔn Ahenni kyerɛ. Nkakrankakra, yehui sɛ Onyankopɔn dwen yɛn ho, enti yɛyɛɛ yɛn adwene sɛ yɛbɛyɛ n’apɛde. Yɛwaree mmara kwan so, na Onyankopɔn Asɛm mu nyansa aboa yɛn ama yɛatete yɛn mma baasa. Yegye di paa sɛ Yehowa tiee yɛn mpaebɔ.”\nWo Ankasa Hwehwɛ mu Hwɛ\nNnipa mpempem pii nso te sɛ wɔn a yɛaka wɔn ho asɛm no. Atorosom antumi annaadaa wɔn; wohuu nea enti a Onyankopɔn ma kwan ma yehu amane. Wohyɛɛ no nsow sɛ Bible mu nimdeɛ a edi mu na ɛmaa wɔn a yɛaka wɔn ho asɛm no mu biara hui sɛ ampa Yehowa tie mpaebɔ?\nWopɛ sɛ wohwehwɛ adanse a ɛkyerɛ sɛ Onyankopɔn wɔ hɔ no mu anaa? Yehowa Adansefo ani begye ho sɛ wɔbɛboa wo ama woasua Yehowa ho nokware nimdeɛ ne sɛnea wubetumi abɛn “mpaebɔ Tiefo” no.—Dwom 65:2.\n^ nky. 6 Sɛ wopɛ Yesu agyede no ho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 5. Yehowa Adansefo na wotintimii.\n^ nky. 12 Yehowa Adansefo na wotintimii.\n[Asɛm a wɔafa aka wɔ kratafa 10]\n“Bere a metee Yehowa atirimpɔw ase no, metee nka sɛ minim no sɛ obi a ɔwɔ hɔ ankasa, obi a metumi abɔ mpae akyerɛ no”\n[Kratafa 9 mfonini]\nGyidi a edi mu de, egyina adanse ne ɔpɛ a yɛwɔ sɛ yebenya Onyankopɔn ho nimdeɛ a edi mu so\nShare Share Bɛn Mpaebɔ Tiefo No\nw12 7/1 kr. 8-10


Hesekiel 40 | Intanɛt So Bible| Wiase Foforɔ Nkyerɛaseɛ\n40 Bere a wɔfaa yɛn nnommum+ no akyi afe a ɛto so aduonu anum, afe no mfiase, ɔsram no da a ɛto so du, kurow no sɛe+ akyi mfe dunan no, Yehowa nsa baa me so+ saa da no ara, na ɔde me kɔɔ hɔ.+ 2 Onyankopɔn anisoadehu mu na ɔde me kɔɔ Israel asase so, na afei ɔde me kosii bepɔw+ tenten bi so. Ná biribi wɔ so te sɛ kurow wɔ anafo fam.+ 3 Bere a ɔde me kɔɔ hɔ no, na ɔbarima bi a ne ho te sɛ kɔbere+ kura siwabiri hama ne demmire+ a wɔde susuw ade gyina ɔpon no ano. 4 Na ɔbarima no ka kyerɛɛ me sɛ: “Onipa ba,+ fa w’ani hwɛ na fa w’aso tie, na fa wo koma si nea mɛkyerɛ wo nyinaa so, efisɛ wɔde wo aba ha sɛ menkyerɛ wo. Na ka nea wubehu biara kyerɛ Israel fie.”+ 5 Na hwɛ, ɔfasu atwa ofie no ho nyinaa ahyia. Ná ɔbarima no kura demmire a wɔde susuw ade basafa asia; basafa biara wɔde bɛyɛ sɛ nsayam ato so. Na osusuw ɔfasu no tɛtrɛtɛ, demmire biako, ne ne tenten, demmire biako. 6 Afei ɔfaa ɔponkɛse a ani kyerɛ apuei+ fam no mu, na ɔforoo ntrapoe no kɔɔ soro. Osusuw ɔponkɛse+ no ase, na na ne tɛtrɛtɛ yɛ demmire biako, na osusuw ɔpon foforo nso demmire biako. 7 Awɛmfo pia no ntwemu yɛ demmire biako na ne tɛtrɛtɛ nso yɛ demmire biako, na awɛmfo mpia+ no ntam yɛ basafa anum; na ɔponkɛse a ɛbɛn abrannaa a ani kyerɛ fie no mu no ase yɛ demmire biako. 8 Na osusuw abrannaa a ani kyerɛ fie no mu no ase, demmire+ biako. 9 Na osusuw ɔpon no abrannaa no, basafa awotwe; ɛho adum nso basafa abien, na na abrannaa no ani kyerɛ fie no mu. 10 Awɛmfo mpia a ɛwɔ ɔponkɛse no ho wɔ apuei fam no, abiɛsa wɔ benkum, na abiɛsa nso wɔ nifa. Abiɛsa no nyinaa nsusuwii yɛ pɛ, na ɛho adum no nso nsusuwii yɛ pɛ wɔ afã abien no nyinaa. 11 Afei osusuw ɔpon no ano kwan tɛtrɛtɛ, basafa du, na osusuw ne ntwemu nso basafa dumiɛnsa. 12 Ɔfasu a ɛwɔ awɛmfo mpia no anim no yɛ basafa biako; na ɔfasu no yɛ basafa biako wɔ ɔfã biara. Awɛmfo pia no yɛ basafa asia wɔ benkum na basafa asia wɔ nifa. 13 Afei osusuw ɔpon no fii awɛmfo pia biako atifi kosii biako atifi; ne tɛtrɛtɛ yɛ basafa aduonu anum,+ na akwan no di nhwɛanim. 14 Osusuw adum no, basafa aduosia, ne adiwo adum no; eyi yɛ adum a ɛwɔ apon a atwa ho ahyia ho no. 15 Efi ɔponkɛse no ano kosi abrannaa no pon ano yɛ basafa aduonum. 16 Ná mfɛnsere a aka apua+ atwa awɛmfo mpia ne adum ne ɔpon no ho nyinaa ahyia, na saa ara na na ɛte wɔ abrannaa no ho. Mfɛnsere wɔ mu nyinaa twa hyia, na wɔayɛ mmedua mfonini+ wɔ adum no ho. 17 Afei ɔde me baa akyi hɔ adiwo hɔ, na mihuu adidibea,+ na na abo nsɛwee atwa adiwo no ho nyinaa ahyia. Ná adidibea aduasa wɔ abo nsɛwee no ho.+ 18 Abo nsɛwee a ɛda apon no ho no te sɛ apon no ntwemu—ɔkwan a ɛda ase no. 19 Na osusuw fii ɔponkɛse no ano kosii mfinimfini hɔ adiwo no anim. Ná ɛyɛ basafa ɔha wɔ apuei ne atifi fam. 20 Akyi hɔ adiwo no wɔ ɔpon bi a ani kyerɛ atifi fam. Osusuw ne ntwemu ne ne tɛtrɛtɛ. 21 Ná awɛmfo mpia abiɛsa wɔ benkum na abiɛsa wɔ nifa. Na ɛho adum ne n’abrannaa nsusuwii te sɛ ɔpon a edi kan no. Ne ntwemu yɛ basafa aduonum na ne tɛtrɛtɛ yɛ basafa aduonu anum. 22 Ne mfɛnsere ne n’abrannaa ne ne mmedua a wɔayɛ wɔ ho no+ nsusuwii te sɛ ɔpon a ani kyerɛ apuei fam no. Wɔfa ntrapoe ason so na ɛkɔ hɔ, na abrannaa wɔ anim. 23 Mfinimfini hɔ adiwo pon no ne ɔpon a ɛwɔ atifi fam ne apuei fam no di nhwɛanim. Na osusuw fii ɔpon biako ano kɔɔ foforo ano, basafa ɔha. 24 Ɔde me baa anafo fam, na mihuu ɔpon bi a ɛkyerɛ anafo,+ na osusuw ɛho adum ne abrannaa no, na na ne nyinaa nsusuwii te sɛ apon no. 25 Ná mfɛnsere atwa ɛne n’abrannaa nyinaa ho ahyia, te sɛ saa mfɛnsere no. Ne ntwemu yɛ basafa aduonum, na ne tɛtrɛtɛ yɛ basafa aduonu anum. 26 Wɔforo ntrapoe ason na ɛkɔ hɔ,+ na abrannaa wɔ anim. Wɔayeyɛ mmedua mfonini wɔ n’adum no ho, biako wɔ ha na biako wɔ ha. 27 Mfinimfini hɔ adiwo no wɔ ɔpon a ani kyerɛ anafo fam. Na osusuw fii ɔpon biako ano kɔɔ foforo ano wɔ anafo fam, basafa ɔha. 28 Na ɔde me faa ɔpon a ɛwɔ anafo fam no mu kɔɔ mfinimfini hɔ adiwo hɔ. Na osusuw anafo fam pon no, na na ne nyinaa nsusuwii ne eyinom yɛ pɛ. 29 N’awɛmfo mpia ne ɛho adum ne n’abrannaa no nsusuwii ne eyinom yɛ pɛ, na mfɛnsere atwa ɛne n’abrannaa nyinaa ho nyinaa. Ná ne ntwemu yɛ basafa aduonum, na ne tɛtrɛtɛ yɛ basafa aduonu anum.+ 30 Ná abrannaa wɔ ho nyinaa; ne ntwemu yɛ basafa aduonu anum na ne tɛtrɛtɛ yɛ basafa anum. 31 N’abrannaa no anim kyerɛ akyi hɔ adiwo hɔ, na wɔayeyɛ mmedua mfonini wɔ n’adum ho,+ na wɔfa ntrapoe awotwe+ so na ɛkɔ hɔ. 32 Na ɔde me faa apuei fam kɔɔ mfinimfini hɔ adiwo hɔ. Na osusuw pon no, na na ne nyinaa nsusuwii ne eyinom yɛ pɛ. 33 N’awɛmfo mpia ne ɛho adum ne n’abrannaa no nsusuwii ne eyinom yɛ pɛ, na mfɛnsere wɔ ɛne n’abrannaa ho nyinaa. Ne ntwemu yɛ basafa aduonum, na ne tɛtrɛtɛ yɛ basafa aduonu anum. 34 N’abrannaa no anim kyerɛ akyi hɔ adiwo hɔ, na wɔayeyɛ mmedua mfonini wɔ n’adum ho wɔ ha ne ha, na wɔfa ntrapoe awotwe so na ɛkɔ hɔ. 35 Na ɔde me baa ɔpon a ɛwɔ atifi fam+ no ano, na osusuwii no, na ne nyinaa nsusuwii ne eyinom yɛ pɛ,+ 36 n’awɛmfo mpia ne ɛho adum ne n’abrannaa no. Ná mfɛnsere wɔ ho nyinaa, na ne ntwemu yɛ basafa aduonum, na ne tɛtrɛtɛ yɛ basafa aduonu anum. 37 N’adum anim kyerɛ akyi hɔ adiwo hɔ, na mmedua wɔ n’adum ho wɔ ha ne ha,+ na wɔfa ntrapoe awotwe so na ɛkɔ hɔ. 38 Ná adidibea bi kwan wɔ apon no adum ho. Ɛhɔ na na wɔhohoro nea wɔde bɔ ɔhyew afɔre no ho.+ 39 Ɔponkɛse no abrannaa mu no, na apon abien sisi ɔfã ha na abien nso sisi ɔfã ha. Ɛso na wokum mmoa a wɔde bɔ ɔhyew afɔre+ ne bɔne ho afɔre+ ne asodi afɔre+ no. 40 Ná apon abien sisi akyi hɔ, faako a wɔfa kɔ atifi pon no ano no, na na ɔponkɛse no abrannaa no nkyɛn nso, apon abien sisi hɔ. 41 Ná apon awotwe sisi ɔponkɛse no nkyɛnmu—anan wɔ ɔfã ha, na anan nso wɔ ɔfã ha. Ɛso na na wokum mmoa no. 42 Abo a wɔasen na wɔde yɛɛ apon anan a na wɔbɔ ɔhyew afɔre wɔ so no. Ne ntwemu yɛ basafa biako ne fã, ne tɛtrɛtɛ basafa biako ne fã, na ne tenten basafa biako. Ɛso na na wɔde nneɛma a wɔde kum mmoa a wɔde bɔ ɔhyew afɔre ne afɔre a aka no gu. 43 Ná ade a wɔde nneɛma sensɛn so a ɛte sɛ nsayam tɛtrɛtɛ hyehyɛ dan no ho nyinaa; apon no so na na wɔde aboa a wɔde no ma sɛ ayɛyɛde no nam gu.+ 44 Nnwontofo+ adidibea wɔ ɔponkɛse a ɛwɔ fie no mu no akyi, mfinimfini hɔ adiwo hɔ, atifi pon no nkyɛn, na anim kyerɛ anafo fam. Biako nso wɔ apuei fam pon no ho, na anim kyerɛ atifi fam. 45 Na ɔka kyerɛɛ me sɛ: “Adidibea a anim kyerɛ anafo fam no yɛ asɔfo a wɔhwɛ fie+ hɔ no dea. 46 Na adidibea a anim kyerɛ atifi fam no yɛ asɔfo a wɔhwɛ afɔremuka+ no so no dea. Wɔn ne Sadok+ mma a wofi Lewi abusua mu a wɔba Yehowa anim bɛsom no no.”+ 47 Na osusuw mfinimfini hɔ adiwo no. Ne ntwemu yɛ basafa ɔha, na ne tɛtrɛtɛ nso yɛ basafa ɔha; ɛyɛ ahinanan. Na afɔremuka no si fie no anim. 48 Ɔde me baa fie no abrannaa+ so, na osusuw abrannaa no dum no, basafa anum wɔ ha, na basafa anum nso wɔ ha. Ná ɔponkɛse no tɛtrɛtɛ yɛ basafa abiɛsa wɔ ɔfã ha, na ɔfã ha nso basafa abiɛsa. 49 Abrannaa no ntwemu yɛ basafa aduonu, na ne tɛtrɛtɛ nso yɛ basafa dubiako. Ntrapoe na wɔforo kɔ hɔ, na adum sisi ntwea adum no ho, biako wɔ ha, na biako nso wɔ ha.+


5 Na yenim sɛ sɛ wodwiriw yɛn asase so ofie,+ ntamadan+ yi, gu+ a, yebenya dan bi a efi Onyankopɔn hɔ, ofie a wɔamfa nsa ansi+ a ɛwɔ hɔ daa+ wɔ soro. 2 Na ofie a yɛte mu yi mu na yesi apini,+ na yɛn ani agyina sɛ yɛbɛhyɛ nea efi soro a ɛyɛ yɛn dea no,+ 3 sɛnea ɛbɛyɛ a sɛ yenya hyɛ a, wɔrenhu yɛn sɛ yɛda adagyaw.+ 4 Nokwasɛm ne sɛ yɛn a yɛte ntamadan yi mu no si apini bere a nneɛma hyɛ yɛn so no; efisɛ yɛmpɛ sɛ yeyi gu hɔ, nanso yɛpɛ sɛ yɛhyɛ biako no,+ na nkwa amene nea ewu no.+ 5 Na nea wasiesie yɛn ama eyi ne Onyankopɔn+ a wama yɛn nea ɛrebɛba no ho sɛnkyerɛnne,+ honhom+ no. 6 Enti yɛwɔ akokoduru daa, na yenim sɛ bere dodow a nipadua no ne yɛn tenabea no, yenni Awurade nkyɛn,+ 7 efisɛ yɛnam gyidi mu, na ɛnyɛ nea yehu mu.+ 8 Nanso yɛwɔ akokoduru, na yɛn ani gye ho mmom sɛ yebefi nipadua mu na yɛne Awurade akɔtena.+ 9 Enti yɛde reyɛ yɛn botae nso sɛ, sɛ yɛwɔ ne nkyɛn oo, yenni ne nkyɛn oo+, yɛbɛsɔ n’ani.+ 10 Na etwa sɛ wɔda yɛn nyinaa adi wɔ Kristo atemmu agua anim,+ na obiara anya nea ɔnam nipadua no so yɛe ho akatua, sɛ́ ɔyɛɛ papa anaa ɔyɛɛ bɔne.+ 11 Enti esiane sɛ yenim Awurade suro+ nti, yɛkɔ so ne nnipa kasa ma wɔte ase,+ na Onyankopɔn anim na wɔada yɛn adi. Nanso migye di sɛ wɔada yɛn adi mo ahonim+ nso mu. 12 Ɛnyɛ sɛ yɛredi yɛn ho adanse+ akyerɛ mo bio, na mmom yɛrema mo nea mubegyina so ahoahoa mo ho wɔ yɛn ho,+ na moanya mmuae ama wɔn a wɔde nea aniwa hu hoahoa wɔn ho+ sen sɛ wɔde nea ɛwɔ komam bɛhoahoa wɔn ho+ no. 13 Na sɛ yɛabɔ dam+ a, yɛabɔ ama Onyankopɔn; na sɛ yɛn adwenem da hɔ+ a, emu da hɔ ma mo. 14 Na ɔdɔ a Kristo wɔ no hyɛ yɛn, efisɛ eyi ho na yɛabu atɛn, sɛ obiakofo wu maa obiara;+ ɛnde na obiara awu; 15 na owu maa obiara na wɔn a wɔte ase no antena ase amma wɔn ho bio,+ na mmom wɔatena ase ama nea owu maa wɔn+ na wonyan no+ no. 16 Enti efi saa bere yi rekɔ no yennim obiara ɔhonam mu.+ Sɛ mpo na yenim Kristo ɔhonam mu+ a, afei de, yennim no saa bio.+ 17 Enti sɛ obi wɔ Kristo mu a, na ɔyɛ abɔde foforo;+ nneɛma dedaw no atwam,+ hwɛ! nneɛma foforo na aba.+ 18 Na nneɛma nyinaa fi Onyankopɔn a ɔnam Kristo so apata yɛne no ntam+ na wama yɛn mpata som adwuma+ no hɔ, 19 kyerɛ sɛ, ná Onyankopɔn nam Kristo so+ repata wiase+ bi aba ne nkyɛn+ a ommu wɔn mfomso ngu wɔn so,+ na ɔde mpata asɛm+ no ahyɛ yɛn nsa.+ 20 Enti yɛyɛ+ ahemmɔfo+ a yesi Kristo ananmu,+ te sɛ nea Onyankopɔn nam yɛn so resrɛ.+ Yegyina Kristo ananmu srɛ sɛ:+ “Momma wɔmpata mo mmra Onyankopɔn nkyɛn.” 21 Nea na onnim bɔne no,+ ɔde no yɛɛ bɔne+ maa yɛn, na yɛnam no so ayɛ Onyankopɔn trenee.+


Me Nhoma a Ɛka Bible Mu Nsɛm - Yehowa Adansefo Intanɛt Dwumadibea\nEYI yɛ nhoma a emu nsɛm yɛ nokware. Efi nhoma a ɛkyɛn biara wɔ wiase, a ɛne Bible, mu. Emu nsɛm no ka wiase abakɔsɛm fi bere a Onyankopɔn fii ase bɔɔ ade de besi yɛn bere so. Ɛka nea Onyankopɔn ahyɛ bɔ sɛ ɔbɛyɛ daakye nso ho asɛm.\nSaa nhoma yi ma wuhu nea Bible no ka ankasa. Ɛka nnipa a wɔabobɔ wɔn din wɔ Bible mu ne nea wɔyɛe ho asɛm. Ɛda daa nkwa wɔ paradise asase so ho anidaso kɛse a Onyankopɔn de ama nnipa adi.\nNsɛm anaa adesua horow 116 na ɛwɔ nhoma yi mu. Wɔayɛ no afã awotwe. Ɔfã biara kratafa a edi kan no kyerɛ nsɛm a ɛwɔ saa fã no mu. Wɔahyehyɛ nsɛm no sɛnea esisii ankasa wɔ abakɔsɛm mu. Eyi boa ma wuhu bere a nneɛma sisii nnidiso nnidiso wɔ abakɔsɛm mu.\nWɔaka nsɛm no ma emu ada hɔ. Mo a moyɛ mmofra no pii betumi akenkan. Mo a moyɛ awofo no behu sɛ mo mma nkumaa ani begye sɛ mubetĩ mu akenkan akyerɛ wɔn. Mubehu sɛ mmofra ne mpanyin nyinaa ani begye ho yiye.\nWɔkyerɛ Bible no afã horow a nsɛm no fi wɔ adesua no biara awiei. Yɛhyɛ wo nkuran na woakenkan Bible no afã horow a nsɛm no fi.\nBible mu nsɛm a wɔafa aka wɔ nhoma yi mu no yɛ nea wɔaka no ɔkwan foforo so. Wɔama kasa no ayɛ mmerɛw na mmofra nkumaa atumi ate ase. Kyerɛw nsɛm a ɛwɔ asɛm no biara awiei no kyerɛ faako a efi wɔ Bible mu.


Bible—‘Efi Onyankopɔn Honhom Mu’ Ampa?\nBible—‘Efi Onyankopɔn Honhom Mu’ Ampa?\nWUGYE di sɛ Bible fi Onyankopɔn hɔ? Anaa wususuw sɛ ɛyɛ nhoma bi a nnipa nsusuwii nko ara na ɛwom?\nƐyɛ asɛm a wɔn a wɔkyerɛ sɛ wɔyɛ Kristofo mpo adwene nhyia wɔ ho. Nhwɛso bi ni. Afe 2014 mu no, wɔyɛɛ nhwehwɛmu bi wɔ United States. Ɛbɛdaa adi sɛ wɔn a wɔkyerɛ sɛ wɔyɛ Kristofo dodow no ara gye toom sɛ ɔkwan bi so no, “sɛ yɛreka Bible ho asɛm a, yɛrentumi nyi Onyankopɔn mfi mu.” Afei nso, nnipa 5 biara mu 1 kaa sɛ Bible yɛ nhoma a “atetesɛm, anansesɛm, abakɔsɛm, ne mmara a nnipa ahyehyɛ na ɛwom.” Nea nnipa bebree reka fa Bible ho yi nti, sɛ yɛka sɛ ‘efi honhom mu’ a, na ayɛ asɛm.—2 Timoteo 3:16.\nYƐKA SƐ BIBLE FI “HONHOM MU” A, ƐKYERƐ SƐN?\nNhoma nketewa 66 na ɛbom yɛ Bible. Nnipa bɛyɛ 40 na wɔkyerɛwee. Wɔde bɛyɛ mfe 1,600 na ɛkyerɛwee. Nanso sɛ nnipa na wɔkyerɛw Bible a, adɛn nti na yɛse ‘efi Onyankopɔn honhom mu’? Yebetwa no tiawa a, asɛm a ɛne sɛ Bible “fi Onyankopɔn honhom mu” no, nea ɛkyerɛ ara ne sɛ, emu nsɛm no Fi Onyankopɔn hɔ. Bible ka sɛ: “Nea efi Onyankopɔn hɔ na nnipa kae sɛnea honhom kronkron kaa wɔn no.” (2 Petro 1:21) Sɛ yɛbɛkyerɛ mu kwan foforo so a, Onyankopɔn nam honhom kronkron so na ɔde asɛm no maa wɔn a wɔkyerɛw Bible no. Honhom kronkron yɛ Onyankopɔn tumi a yentumi mfa yɛn ani nhu. Yebetumi de wei atoto adwumawura bi a ɔreka nsɛm ama ne kyerɛwfo akyerɛw ho. Krataa no mu nsɛm nyɛ ɔkyerɛwfo no dea, mmom ɛyɛ adwumawura no dea.\nWɔn a wɔkyerɛw Bible no, ebinom wɔ hɔ a ɔbɔfo na ɔkaa Onyankopɔn asɛm no kyerɛɛ wɔn. Ebinom nso, Onyankopɔn ma wonyaa anisoadehu. Ɛtɔ mmere bi nso a, na Onyankopɔn de n’asɛm fa dae so ma akyerɛwfo no bi. Ebi wɔ hɔ nso a, na Onyankopɔn ma akyerɛwfo no de wɔn ankasa nsɛm kyerɛw nea ɔpɛ sɛ wɔkyerɛw. Ɛtɔ da nso a, na Onyankopɔn kyerɛ wɔn nsɛm pɔtee a ɛsɛ sɛ wɔkyerɛw. Ne nyinaa mu no, Onyankopɔn nsusuwii na Bible akyerɛwfo no kyerɛwee, ɛnyɛ wɔn ankasa nsusuwii.\nYɛbɛyɛ dɛn agye adi sɛ Onyankopɔn na ɔde ne honhom kaa Bible akyerɛwfo no? Wo deɛ, ma yɛnhwɛ adanse mmiɛnsa a enti yebetumi agye adi sɛ Bible no fi Onyankopɔn hɔ.\nText Baabi a wubetumi atwe nneɛma akenkan NYAN! No. 3 2017 | Ɛyɛ Ampa sɛ Bible Fi Onyankopɔn Hɔ?


Mose—Ɔbarima a Ne Gyidi Yɛ Den\nKENKAN WƆ Afrikaans Albanian Amharic Arabic Armenian Azerbaijani Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kiluba Kinyarwanda Kirghiz Korean Kwangali Lingala Lithuanian Malagasy Norwegian Nzema Oromo Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zande Zulu\nMose—Ɔbarima a Ne Gyidi Yɛ Den\nSɛ Bible ka “gyidi” a, ɛkyerɛ sɛ obi wɔ adanse a edi mũ wɔ biribi ho, enti ogye tom. Sɛ obi wɔ Onyankopɔn mu gyidi a, ɔwɔ ahotoso sɛ ne bɔhyɛ nyinaa bɛba mu.\nDƐN NA MOSE DE KYERƐE SƐ ƆWƆ GYIDI?\nMose de n’adwene nyinaa sii Onyankopɔn bɔhyɛ ahorow so. (Genesis 22:15-18) Ná anka Mose betumi adi yiye wɔ Egypt, nanso wamfa n’adwene ankɔ so, na mmom “ɔpawee sɛ ɔbɛma wɔatan ɔne Onyankopɔn nkurɔfo ani mmom sen sɛ obenya bɔne mu anigye bere tiaa bi.” (Hebrifo 11:25) Nea ɔyɛe no, akyiri yi onuu ne ho anaa? Dabi, efisɛ Bible ka sɛ Mose ‘kɔɔ so tintimii te sɛ nea ohu Onii a wonhu no no.’ (Hebrifo 11:27) Mose annu ne ho da sɛ ne gyidi nti, osii saa gyinae no.\nMose bɔɔ mmɔden sɛ ɔbɛboa nkurɔfo ma wɔanya gyidi. Ma yɛnhwɛ ɛho nhwɛso bi. Bere a Israelfo no duu Po Kɔkɔɔ no ano no, ɛyɛɛ sɛnea wɔaka Farao asraafo no ne Po Kɔkɔɔ no ntam. Ná wonim sɛ wɔawu awie, enti wosu frɛɛ Yehowa ne Mose. Dɛn na na Mose bɛyɛ?\nƐbɛyɛ sɛ na Mose nnim sɛ Onyankopɔn bɛpae Po Kɔkɔɔ no mu ama Israelfo no afa mu akɔ. Nanso na Mose wɔ awerɛhyem sɛ ɔkwan biara so, Onyankopɔn bɛyɛ biribi abɔ ne nkurɔfo ho ban. Enti, na Mose pɛ sɛ Israelfo no nyinaa nya saa awerɛhyem no bi. Yɛkenkan sɛ: “Mose ka kyerɛɛ nkurɔfo no sɛ: ‘Munnsuro. Munnyina pintinn na monhwɛ sɛnea Yehowa begye mo nkwa nnɛ.’” (Exodus 14:13) Mose tumi hyɛɛ ne kuromfo no gyidi den anaa? Otumi yɛe, efisɛ Bible ka Mose ne Israelfo nyinaa ho asɛm sɛ: “Gyidi nti wɔfaa Po Kɔkɔɔ no mu te sɛ nea wɔnam asase kesee so.” (Hebrifo 11:29) Mose nyaa ne gyidi so akatua, na obiara a ɔwɔ saa gyidi no bi nso benya so akatua.\nYebetumi asuasua Mose na yɛde yɛn adwene nyinaa asi Onyankopɔn bɔhyɛ so. Ɛho nhwɛso ni: Onyankopɔn ahyɛ yɛn bɔ sɛ, sɛ yɛde ne som di kan wɔ yɛn asetenam a, ɔno nso de nea yehia bɛma yɛn. (Mateo 6:33) Ɛnnɛ, honam fam nneɛma agye wiase no adwene, enti ɛyɛ den sɛ obi beyi n’adwene afi so. Nanso sɛ yɛbɔ mmɔden de Yehowa som di kan, na yɛamma honam fam nneɛma annye yɛn adwene a, Yehowa bɛma yɛn nsa aka nea yehia nyinaa. Ɔhyɛ yɛn bɔ sɛ: “Merennyaw wo na merempa wo nso da.”—Hebrifo 13:5.\nƐsɛ sɛ yɛn nso yɛbɔ mmɔden boa afoforo ma wɔn gyidi yɛ den. Sɛ yɛbɛyɛ nhwɛso a, awofo a wodwen wɔn mma ho nim sɛ wɔwɔ adwuma kɛse sɛ wɔboa wɔn mma ma wonya Onyankopɔn mu gyidi. Bere a mmofra no renyin no, biribi a ɛho hia paa a ɛsɛ sɛ awofo ma wohu ne sɛ Onyankopɔn wɔ hɔ, na ɔno na ɔkyerɛ yɛn papa ne bɔne. Afei nso, ɛsɛ sɛ awofo ma wɔn mma hu sɛ, sɛ wodi Onyankopɔn mmara so a, ebesi wɔn yiye. (Yesaia 48:17, 18) Ɛyɛ akyɛde kɛse sɛ awofo bɛboa wɔn mma ama wɔanya Onyankopɔn mu gyidi sɛ “ɔwɔ hɔ, na ɔyɛ wɔn a wɔn ani abere rehwehwɛ no no katuafo.”—Hebrifo 11:6.


15 Nsɛm yi akyi no, Absalom ma wɔyɛɛ teaseɛnam maa no, na onyaa apɔnkɔ ne mmarima aduonum a wotu mmirika di n’anim.+ 2 Ná Absalom sɔre anɔpahema+ kogyina ɔkwan a ɛkɔ kurow pon ano+ no nkyɛn, na sɛ ɔbarima biara de n’asɛm reba ɔhene anim ma wabu no atɛn+ a, Absalom frɛ no bisa no sɛ: “Wufi kurow bɛn so?” na ɔno nso ka sɛ: “Israel mmusuakuw no biako mu na w’akoa fi.” 3 Afei Absalom ka kyerɛ no sɛ: “Hwɛ, w’asɛm yɛ dɛ na ɛteɛ, nanso obiara nni ɔhene nkyɛn a obetie w’asɛm ama wo.”+ 4 Na Absalom ka bio sɛ: “O sɛ me na wɔapaw me asase yi so ɔtemmufo+ ɛ, sɛ me na obiara a ɔwɔ asɛm a ɔpɛ sɛ wodi ma no reba m’anim ɛ! Anka atɛntrenee na mebu ama no.”+ 5 Nea na ɔyɛ bio ne sɛ, obi kɔ ne nkyɛn sɛ ɔrekotow no a, ɔteɛ ne nsa so ne mu+ na ofew n’ano. 6 Saa na Absalom yɛɛ Israelfo a wɔbaa ɔhene anim sɛ ommu atɛn mma wɔn no nyinaa. Absalom de saa ara wiaa Israel mmarima koma.+ 7 Ɛbae sɛ mfe aduanan akyi no, Absalom ka kyerɛɛ ɔhene sɛ: “Mesrɛ wo, ma menkɔ Hebron+ nkotua me bɔhyɛ ade a mede hyɛɛ Yehowa bɔ no.+ 8 Bere a w’akoa te Gesur+ wɔ Siria no, mehyɛɛ bɔ+ sɛ, ‘Sɛ Yehowa san de me ba Yerusalem a, me nso mɛbɔ afɔre ama Yehowa.’”+ 9 Ɛnna ɔhene ka kyerɛɛ no sɛ: “Fa asomdwoe kɔ.”+ Enti ɔsɔre kɔɔ Hebron. 10 Afei Absalom somasomaa akwansrafo+ kɔɔ Israel mmusuakuw nyinaa mu sɛ: “Sɛ mote sɛ wɔahyɛn abɛn ara pɛ a, monka sɛ, ‘Absalom abɛyɛ ɔhene+ wɔ Hebron!’”+ 11 Saa bere no, na wɔafrɛfrɛ mmarima ahanu afi Yerusalem adi Absalom akyi kɔ, nanso na wonnim+ nea ɛrekɔ so no ho hwee. 12 Afei nso, bere a Absalom bɔɔ afɔre no, ɔsoma kɔfrɛɛ Giloni+ Ahitofel,+ Dawid fotufo+ no, fii ne kurom Gilo+ bae. Atirisopam+ no mu kɔɔ so yɛɛ den, na nnipa a wɔbɛkaa Absalom ho no dɔɔso ara.+ 13 Akyiri yi, obi bɛka kyerɛɛ Dawid sɛ: “Israel mmarima koma+ akodi Absalom akyi.” 14 Ntɛm ara na Dawid ka kyerɛɛ ne nkoa a wɔka ne ho wɔ Yerusalem no nyinaa sɛ: “Monsɔre mma yenguan,+ anyɛ saa a, yɛrennya baabi mfa mfi Absalom anim! Monka mo ho, na wanyɛ ntɛm ammɛto yɛn anyɛ yɛn bɔne bi, na wamfa nkrante ammɔ kurow yi!”+ 15 Ɛnna ɔhene nkoa no ka kyerɛɛ ɔhene sɛ: “Sɛnea me wura ɔhene pɛ nyinaa, hwɛ, wo nkoa ni.”+ 16 Enti ɔhene kɔe, na ne fiefo nyinaa dii n’akyi.+ Ɔhene gyaw mmea du a wɔyɛ ayefam+ sɛ wɔnhwɛ fie hɔ. 17 Ɛnna ɔhene siim kɔe, na ne nkurɔfo nyinaa dii n’akyi. Wokogyinaa Bet-Mehak. 18 Na ne nkoa nyinaa twaam faa ne nkyɛn; Keretifo no nyinaa ne Peletifo+ no nyinaa ne Gatfo+ no nyinaa, mmarima ahansia a wodii n’akyi fi Gat+ bae no, betwaam ɔhene anim. 19 Ɛnna ɔhene ka kyerɛɛ Gatni Itai+ sɛ: “Dɛn nti na wo nso wo ne yɛn rekɔ? San kɔ,+ na kɔtena ɔhene no nkyɛn, na woyɛ ɔhɔho, na afei nso woatu afi wo man mu. 20 Nnɛra na wobae, na dɛn nti na ɛsɛ sɛ ɛnnɛ mema wo ne yɛn kokyinkyin+ baabiara a mɛkɔ? San w’akyi kɔ, wo ne wo nuanom. Yehowa ne wo nni no adɔe+ ne nokwaredi+ so!” 21 Nanso Itai buaa ɔhene sɛ: “Sɛ́ Yehowa te ase na me wura ɔhene nso te ase yi,+ baabiara a me wura ɔhene bɛkɔ no, owu mu oo, nkwa mu oo, ɛhɔ ara na w’akoa nso bɛkɔ!”+ 22 Ɛnna Dawid ka kyerɛɛ Itai sɛ:+ “Twa kɔ.” Enti Gatni Itai twae, na ne mmarima a wɔka ne ho no nyinaa ne mmofra a wɔka ne ho no nyinaa dii n’akyi. 23 Na asase no sofo nyinaa de nne kɛse sui,+ na nkurɔfo no nyinaa twaam kɔe, na ɔhene gyinaa Kidron subon+ no ho, na nkurɔfo no nyinaa twae kɔfaa sare so kwan no so. 24 Ná Sadok+ ne Lewifo+ a wɔsõ+ nokware Nyankopɔn apam adaka+ no nyinaa ka wɔn ho, na wɔde nokware Nyankopɔn adaka no sii hɔ, Abiatar+ nkyɛn, kosii sɛ nkurɔfo no nyinaa fi kurow no mu twae. 25 Nanso ɔhene ka kyerɛɛ Sadok sɛ: “Fa nokware Nyankopɔn adaka+ no san kɔ kurow+ no mu. Sɛ minya Yehowa anim dom a, ɔbɛsan de me aba na mabehu adaka no ne ne sibea.+ 26 Na sɛ ɔka sɛ, ‘M’ani nnye wo ho’ nso a, mini, nea ɛteɛ wɔ n’ani so biara, ma ɔmfa nyɛ me.”+ 27 Na ɔhene san ka kyerɛɛ ɔsɔfo Sadok sɛ: “Wonyɛ ɔdehwɛfo+ anaa? San kɔ kurow no mu asomdwoe mu, wo ne wo ba Ahimahas ne Abiatar ba Yonatan,+ mo ne mo mma baanu no nyinaa nkɔ. 28 Me de, mɛtwentwɛn me nan ase wɔ sare so asutwaree hɔ akosi sɛ mɛte asɛm bi afi mo nkyɛn.”+ 29 Ɛnna Sadok ne Abiatar de nokware Nyankopɔn adaka no san kɔɔ Yerusalem, na wɔtenaa hɔ twɛnee. 30 Dawid foroo Ngo bepɔw+ no. Ɔreforo kɔ nyinaa na ɔde ade akata ne ti resu; ná ɔnhyɛ mpaboa, na nkurɔfo a wɔka ne ho nyinaa nso, obiara akata ne ti,+ na wɔreforo kɔ nyinaa na wɔresu.+ 31 Na wɔbɛbɔɔ Dawid amanneɛ sɛ: “Ahitofel nso ka wɔn a wɔne Absalom+ apam+ no ho.” Ɛnna Dawid kae sɛ:+ “O Yehowa,+ mesrɛ wo, ma Ahitofel agyinatu nnan nkwaseasɛm!”+ 32 Bere a Dawid duu atifi hɔ, faako a kan na wɔkotow Onyankopɔn no, hwɛ, Arkini+ Husai+ behyiaa no wɔ hɔ a wasuan n’atade mu de dɔte agu n’atifi.+ 33 Nanso Dawid ka kyerɛɛ no sɛ: “Sɛ wo ne me twa kɔ a, wobɛyɛ adesoa ama me.+ 34 Na sɛ wosan kɔ kurow no mu na woka kyerɛ Absalom sɛ, ‘O ɔhene, meyɛ w’akoa; kan no, na meyɛ wo papa akoa, nanso seesei de, meyɛ w’akoa’+ a, wubetumi asɛe+ Ahitofel agyinatu ama me. 35 Ɛnyɛ wo ne ɔsɔfo Sadok ne ɔsɔfo Abiatar na ɛwɔ hɔ anaa?+ Enti asɛm biara a wobɛte afi ahemfie no, ka kyerɛ ɔsɔfo Sadok ne ɔsɔfo Abiatar.+ 36 Hwɛ! Wɔn mma baanu no ne wɔn wɔ hɔ, Sadok ba Ahimahas+ ne Abiatar ba Yonatan.+ Enti asɛm biara a mobɛte no, momma wɔmmɛka nkyerɛ me.” 37 Ɛnna Dawid yɔnko+ Husai baa kurow no mu. Absalom+ nso baa Yerusalem.


Начало 43 CARST - 1 Mose 43 ASCB\n1 Mose 43:1-34\nYakob Mma No Sane Kɔ Misraim\n1Saa ɛberɛ no mu no, na ɛkɔm no ano da so yɛ den wɔ asase no so nyinaa. 2Enti, ɛberɛ a aduane a wɔkɔtɔ firii Misraim baeɛ no reyɛ asa no, wɔn agya Yakob ka kyerɛɛ wɔn sɛ, “Monsane nkɔ, nkɔtɔ aduane kakra mmra bio.”\n3Nanso, Yuda ka kyerɛɛ nʼagya Yakob sɛ, “Owura no suae kyerɛɛ yɛn dendeenden sɛ, ‘Sɛ moamfa mo nua kumaa no anka mo ho amma a, monnsi mʼanim ha bio.’ 4Sɛ wobɛma yɛne yɛn nua kumaa no akɔ deɛ a, ɛnneɛ, yɛbɛsane akɔ akɔtɔ aduane no bi abrɛ wo. 5Nanso, sɛ woamma yɛamfa no ankɔ deɛ a, yɛrenkɔ, ɛfiri sɛ, owura no suaee dendeenden sɛ, ‘Sɛ mo nua kumaa no nka mo ho a, monnsi mʼanim bio.’ ”\n6Israel bisaa ne mma no sɛ, “Adɛn enti na moka kyerɛɛ owura no sɛ mowɔ nua kumaa bi wɔ hɔ, na mode saa ɔhaw yi abɛto me so?”\n7Anuanom no buaa wɔn agya Israel sɛ, “Owura no nyaa adagyeɛ, too ne bo ara bisaa yɛn ne yɛn abusuafoɔ ho nsɛm nyinaa sɛ, ‘Mo agya da so te ase anaa? Mowɔ onua foforɔ bi ka mo ho?’ Nsɛm a ɔbisaa yɛn no na yɛbuaa no. Na yɛnnim sɛ ɔbɛka se, ‘Momfa mo nua kumaa no mmra.’ ”\n8Ɛhɔ na Yuda ka kyerɛɛ nʼagya Israel sɛ, “Fa yɛn nua no hyɛ me nsa, na yɛnsi mu nkɔ ntɛm nkɔtɔ aduane no bi mmra, na ɛkɔm ankum yɛn ne wo ne yɛn mma. 9Mʼankasa mɛhwɛ abɔfra no so. Sɛ mamfa no amma a, bisa me. Sɛ mamfa no amma, ammɛgyina wʼanim ha, amma woanhunu sɛ wo ba no ni a, saa asodie no nna me so me nkwanna nyinaa. 10Sɛ yɛantwentwɛn yɛn nan ase a, anka saa ɛberɛ yi, yɛakɔ aba bɛyɛ mprenu.”\n11Afei, wɔn agya Israel ka kyerɛɛ wɔn sɛ, “Sɛ meyɛ ho hwee na ɛrenyɛ yie deɛ a, ɛnneɛ, momfa asase yi so nnepa a ebi ne akyenkyennuro kakra, ɛwoɔ kakra, aduhwam, kurobo, nkateɛ ne sorɔno aba nhyɛ mo nkotokuo mu, nkɔyɛ owura no ayɛ. 12Sika a mode rekɔ no nso, monyɛ no mmɔho mmienu, ɛfiri sɛ, ɛsɛ sɛ mosane de sika a kane no mode kɔeɛ na ɔsane de hyɛɛ mo nnesoa mu baeɛ no kɔma no. Ebia, na ɛyɛɛ no anifasoɔ. 13Momfa mo nua no nso nka mo ho, na monsim ntɛm ntɛm nkɔ. 14Otumfoɔ Onyankopɔn nnyina mo akyiri, na owura no nhunu mo mmɔbɔ, na ɔnnyaa mo nua panin Simeon, na ɔmfa Benyamin nso nka mo ho, na mo nyinaa nsane mmra. Sɛ ɛsɛ sɛ medi wɔn wuo ho awerɛhoɔ nso a, menni asɛm biara ka.”\n15Enti, Israel mma no faa akyɛdeɛ ahodoɔ a wɔde rekɔ akɔyɛ owura no ayɛ no, ne wɔn sika mmɔho mmienu, ne wɔn nua kumaa Benyamin kaa wɔn ho, siim kɔeɛ. Wɔduruu Misraim no, wɔkɔyii wɔn ho adi kyerɛɛ Yosef. 16Ɛberɛ a Yosef hunuu sɛ Benyamin ka wɔn ho no, ɔka kyerɛɛ ne fie ɔsomfoɔ panin no sɛ, “Fa nkurɔfoɔ no kɔ me fie, na kum aboa bi, na wɔmfa nnoa aduane, na awia me ne wɔn bɛdidi.”\n17Ɔsomfoɔ panin no yɛɛ sɛdeɛ Yosef kaeɛ no pɛpɛɛpɛ. Ɔde nkurɔfoɔ no kɔɔ Yosef fie. 18Ɔde wɔn duruu Yosef fie no, wɔsuroeɛ. Wɔkaa sɛ, “Gyama ɛsiane dwetɛ a wɔde hyehyɛɛ yɛn nkotokuo mu no enti na ɔde yɛn aba ha. Ɔpɛ sɛ ɔde korɔno to yɛn so, na ɔfa yɛn sɛ ne nkoa, na ɔsane fa yɛn mfunumu no nyinaa.”\n19Wɔduruu Yosef fie kwan no ano no, wɔkɔɔ Yosef ɔsomfoɔ panin no nkyɛn. 20Wɔka kyerɛɛ no sɛ, “Yɛn wura, yɛsrɛ wo, yɛbaa ha ɛberɛ bi a atwam bɛtɔɔ aduane. 21Ɛberɛ a yɛresane akɔ yɛn kurom a adeɛ saeɛ, na yɛsoɛsoɛɛ no, asoeɛ hɔ na yɛbuebuee yɛn nkotokuo ano, na yɛhunuu sɛ obiara sika a ɛkura no a anka ɔde rekɔtɔ aburoo no hyɛ ne kotokuo no mu pɛpɛɛpɛ. Ɛno enti, yɛasane de aba. 22Yɛasane de sika foforɔ aba sɛ yɛde rebɛtɔ aduane. Yɛnnim onipa ko a ɔde saa sika no hyehyɛɛ yɛn nkotokuo no mu.”\n23Ɔsomfoɔ panin no ka kyerɛɛ wɔn sɛ, “Ɛnyɛ asɛm biara. Monnsuro. Onyame a mosom no ne mo agya Onyame a ɔsom no na ɔde saa sika no hyehyɛɛ mo nkotokuo no mu maa mo. Na mo sika no deɛ, yɛgyeeɛ.” Afei, ɔyii Simeon firii afiase hɔ de no brɛɛ wɔn.\n24Ɔsomfoɔ panin no de wɔn kɔɔ Yosef fie, maa wɔn nsuo hohoroo wɔn nan ase, ɛnna ɔmaa wɔn mfunumu no nso aduane diiɛ. 25Wɔboaboaa akyɛdeɛ a wɔde bɛma Yosef no ano de twɛn no, ɛfiri sɛ, na wɔate sɛ wɔbɛdidi wɔ efie hɔ awia no.\n26Ɛberɛ a Yosef baeɛ no, anuanom no buu no nkotodwe, de wɔn akyɛdeɛ no maa no. 27Yosef bisaa wɔn sɛdeɛ wɔn ho te. Ɔtoaa so sɛ, “Mo agya akɔkoraa a mokaa ne ho asɛm no ho te sɛn? Ɔda so te ase anaa?”\n28Wɔbuaa no sɛ, “Wʼakoa a ɔyɛ yɛn agya no ho yɛ. Ɔda so te ase.” Wɔde obuo ne anidie bɔɔ wɔn mu ase wɔ nʼanim.\n29Ɛberɛ a nʼani tɔɔ ne maame ba Benyamin anim no, ɔbisaa sɛ, “Yei ne mo nua kumaa a mokaa ne ho asɛm kyerɛɛ me no anaa?” Ɔtoaa so sɛ, “Me ba, Onyankopɔn nnom wo!” 30Yosef hunuu ne nua kumaa Benyamin no, ne werɛ hoeɛ enti, ɔyɛɛ ntɛm firii adi kɔhyɛɛ ne piam, kɔsuiɛ.\n31Ɔsu wieeɛ no, ɔhohoroo nʼanim, sane baeɛ de animia kaa sɛ, “Momma yɛnnidi!”\n32Wɔtoo Yosef ɛpono wɔ baabi, ɛnna wɔtoo anuanom no nso ɛpono wɔ baabi wɔ ɛdan korɔ no ara mu. Misraimfoɔ a wɔyɛ Yosef asomfoɔ no nso didii wɔ baabi foforɔ, ɛfiri sɛ, Misraimfoɔ ne Hebrifoɔ nto nsa nnidi, ɛyɛ wɔn akyiwadeɛ. 33Wɔde Yosef nuanom no tenatenaa ase mpanin mu. Ɛyɛɛ saa maa anuanom no de ahodwirie hwehwɛhwehwɛɛ wɔn ho wɔn ho anim. 34Wɔtetee nnuane no firi Yosef ɛpono so kɔmaa wɔn, nanso Benyamin deɛ, na ne deɛ no dɔɔso sene ne nua biara deɛ mprenum. Ɛmaa wɔne Yosef de anigyeɛ ne ahosɛpɛ didi nomeeɛ.\nASCB : 1 Mose 43


Adɛn na Ebinom Nni Buronya? | A & M\nWiase afanan nyinaa no, nnipa a wɔn dodow rekɔ ɔpepepem abien na afe biara wodi Buronya December 25, na nnipa bɛyɛ ɔpepem 200 nso di Yesu Kristo awoda no January 7. Nnipa ɔpepem pii nso wɔ hɔ a, wɔn de, wonni Buronya koraa. Adɛn ntia?\nEbinom wɔ hɔ a, wonni Kristosom mu. Ebia na wɔwɔ Yudasom mu, Hindusom mu anaa Shintosom mu. Ebinom nso nnye nni sɛ Onyankopɔn wɔ hɔ, na afoforo nso de, ɛno mfa wɔn ho. Ebinom nso mfa nyamesom nyɛ hwee. Saa nnipa yi nyinaa, Buronya ho asɛm yɛ anansesɛm ma wɔn.\nNanso nea ɛyɛ nwonwa wɔ asɛm no ho ne sɛ nnipa a wogye Yesu di no bebree nnye Buronya ho amanne no ntom. Adɛn ntia? Nneɛma bɛyɛ anan bi ntia.\nNea edi kan: Wonnye nni sɛ wɔwoo Yesu December anaa January mu. Bible nka da pɔtee a wɔwoo no. Nea ɛka ara ne sɛ: “Saa bere no, na nguanhwɛfo bi nso wɔ asase no so a wɔwɛn wɔn nguan anadwo wɔ wuram. Amonom hɔ ara Yehowa bɔfo begyinaa wɔn nkyɛn, na . . . ɔbɔfo no ka kyerɛɛ wɔn sɛ: ‘. . . Wɔawo Agyenkwa a ɔne Awurade Kristo no ama mo nnɛ.’”—Luka 2:8-11.\nAdanse a ɛwɔ hɔ kyerɛ sɛ wɔwoo Yesu bɛyɛ October mfiase, efisɛ saa bere no na na nguanhwɛfo tumi da wuram anadwo hwɛ wɔn mmoa. Edu December ne January a, saa bere no paa na awɔw mu yɛ den wɔ Betlehem mpɔtam. Enti saa bere no, na nguanhwɛfo taa ka mmoa gu buw mu anadwo na awɔw anne wɔn.\nNea ɛto so abien: Ade biako pɛ a Yesu bɔɔ din sɛ Kristofo nkae ne ne wu, na ɛnyɛ n’awo, na na ɛnyɛ afahyɛ kyenkyenee biara. (Luka 22:19, 20) Yɛnhyɛ no nsow nso sɛ Marko ne Yohane Nsɛmpa no biara nka Yesu awo ho hwee.\nAde biako pɛ a Yesu bɔɔ din sɛ Kristofo nkae ne ne wu, na ɛnyɛ n’awo\nNea ɛto so abiɛsa: Biribiara nni hɔ a ɛkyerɛ sɛ tete Kristofo no dii Kristo awoda. Nanso ne wu de, wɔkaee. (1 Korintofo 11:23-26) Wɔwoo Yesu no, edi boroo mfe 300 ansa na Kristosomfo regye atom sɛ wobedi Buronya December 25. Ɛno mpo, bɛyɛ mfe 350 ni no, England mmarahyɛ baguafo no hyɛɛ mmara sɛ obiara nnni Buronya bio. Massachusetts Bagua Kɛse no nso hyɛɛ saa mmara no bi wɔ United States. Adɛn nti na wɔyɛɛ saa? Nhoma bi a wɔfrɛ no The Battle for Christmas kae sɛ: “Biribiara nni Bible mu anaa abakɔsɛm mu a ɛkyerɛ sɛ wɔwoo Yesu December 25.” Ɛde kaa ho sɛ Protestantfo no fam no, “Buronya nyɛ hwee sɛ abosonsom afahyɛ a wɔde Kristosom adura ho.”\nƐno de yɛn ba nea ɛto so anan no so: Baabi a afahyɛ no fi no mfata koraa. Ná Roma abosonsomfo di afahyɛ ahorow de kamfo kuayɛ nyame Saturn ne owia nyame Sol Invictus anaa Mithra, na emu na Buronya fi bae. Nnipa asetena ho animdefo Christian Rätsch ne Claudia Müller-Ebeling boom kyerɛw nhoma a wɔato din Pagan Christmas, na wɔkae wom sɛ: “Afahyɛ dedaw a na wodi no afe afe bere a owia san pue no, wɔsesaa mu de dii Kristo awoda, na saa na wɔyɛɛ afahyɛ ne amanne a na ɛwɔ hɔ ansa na Kristosom reba no pii.”\nSɛ wohwɛ nea yɛaka yi nyinaa a, afei woahu nea enti a nokware Kristofo nni Buronya?


Twi Archives - Ama Kambon\nAdetwerɔ “Skhmkht Ea on Love Sublime”\nWednesday, 24 November 2021 10:38\nAdetwerɔ “Skhmkht Ea on Love Sublime” na ɛkasa fa ɔdɔ ho nsɛm a ɛwɔ Kemetman mu ho. Wɔ Kemetman mu, mmaa ne mmarima taa twerɔ anwonsɛm faa ɔdɔ a ɔɔmo wɔ ma wɔn ho no ho. Saa anwonsɛm taa wɔ nsɛmfua nson. Ɔɔmo taa twerɔ faa sɛdeɛ ɔɔmo wɔ “yareɛ” a ɔɔmo nte apɔ kɔsi berɛ a wɔhu wɔn ho. Wɔ saa anwonsɛm yi mu, mmaa ne mmarima dɔfo taa frɛ wɔn ho sɛ ‘onuabaa’ ne ‘onuabarima’.\nA ɛwɔ saa adetwerɔ yi ho, yɛsan kasa fa sɛdeɛ Heru, Seteh, Ausar ne Auset ka ɔdɔ ho asɛm wɔ Kemet mu ho. Yɛkasa afa sɛdeɛ Seteh twitwaa Ausar nkyekyɛmu nketewa, na Auset san kaa ne ho bomu, na Heru nso baeɛ. Yɛsan kasa faa sɛdeɛ Kemet ɔdɔ asɛm saa berɛ no, ɛne nnɛ ɔdɔ asɛm no wɔ wiase afa no nyinaa nsɛ, nsonsoneɛ wɔ mu.\nFiada a ɛtwaa mu no, yɛkɔɔ KASI. KASI yɛ baabi a nnipa tumi soɛ, a ɛwɔ baabi a yɛfrɛ no Lati-Wote. Nnansa yi ara na yɛasi KASI awie. Berɛ a yɛkɔɔ hɔ no, mesua faa asa ne nnwom a ɛwɔ hɔ no. Na ɛyɛ anika. Afei nso mepɛ sɛdeɛ a wɔde nnɔteɛ ade si adan no. Mepɛ sɛdeɛ dan no si teɛ nso.\nƐyɛ komm wɔ hɔ. Na nnua pii twa yɛn ho hyia, afei nso asuo ketewa bi na ɛbɛn baabi a asoɛ dan no wɔ. Oguo kɛseɛ nso bi wɔ hɔ, nanso ɛsɛ sɛ wonante kɔ hɔ. Na ne kwan yɛ wa kakra. Nanso ɛhɔ nyinaa yɛ fɛ.\nSaturday, 20 June 2020 21:33\nƐnnɛ mesua faa nnwom bi ho. Nnwom no na ɛkyerɛ sɛ ɛsɛ sɛ yɛdwene nea yɛbɛyɛ ama yɛn nkyirimma a wɔbɛnya ho mfasoɔ daakye ɛfiri sɛ wɔ nnwom yi mu, obi te sɛ akwakoraa a wɔnyini bebree na ɔdwene ne nkwadaa ne nkyirimma ho na ɔduaa kube. Nti ɛsɛ sɛ yɛn na yɛdwene nea yɛbɛyɛ ama yɛn nkyirimma.


12 Na Yehowa ka kyerɛɛ Abram sɛ: “Fi wo man ne w’abusua mu ne w’agya fie kɔ ɔman a mɛkyerɛ wo no so;+ 2 na mɛyɛ wo ɔman kɛse, na mehyira wo ama wo din ayɛ kɛse; na yɛ nhyira ma afoforo.+ 3 Mehyira wɔn a wohyira wo, na mɛdome obiara a ɔdome wo,+ na wo nti asase so mmusua nyinaa benya nhyira.”+ 4 Ɛnna Abram kɔe sɛnea Yehowa ka kyerɛɛ no no, na Lot ne no kɔe. Bere a Abram fii Haran no na wadi mfe aduɔson anum.+ 5 Enti Abram faa ne yere Sarai+ ne ne nua ba Lot+ ne wɔn agyapade+ ne akra a wonyae wɔ Haran nyinaa, na wosiim de wɔn ani kyerɛɛ Kanaan+ asase so. Afei wokoduu Kanaan asase so. 6 Na Abram faa asase no so araa koduu Sekem,+ beae bi a ɛbɛn More+ nnua akɛse no; saa bere no na Kanaanfo wɔ asase no so. 7 Afei Yehowa yii ne ho adi kyerɛɛ Abram na ɔka kyerɛɛ no sɛ: “Mede asase+ yi bɛma w’asefo.”+ Ɛno akyi no osii afɔremuka wɔ hɔ maa Yehowa a oyii ne ho adi kyerɛɛ no no. 8 Akyiri yi otu fii hɔ kɔɔ Betel+ apuei fam bepɔw so, na osii ne ntamadan; ná Betel wɔ atɔe na Ai+ wɔ apuei. Osii afɔremuka wɔ hɔ maa Yehowa+ na ofii ase bɔɔ Yehowa din.+ 9 Afei Abram tui na odii atutena bere a n’ani kyerɛ Negeb.+ 10 Ɔkɔm baa asase no so na Abram de n’ani kyerɛɛ Egypt, na ɔkɔyɛɛ ɔhɔho+ wɔ hɔ, efisɛ na ɔkɔm no ano yɛ den wɔ asase no so.+ 11 Bere a wɔreyɛ adu Egypt no, ɔka kyerɛɛ ne yere Sarai sɛ: “Mesrɛ wo tie. Minim sɛ woyɛ ɔbea a wo ho yɛ fɛ.+ 12 Sɛ Egyptfo hu wo a, nea wɔbɛka ara ne sɛ, ‘Hwɛ, ne yere ni.’ Na wobekum me na wɔagyaw wo. 13 Mesrɛ wo ka sɛ woyɛ me nua,+ na asi me yiye, na wode agye me kra.”+ 14 Na Abram duu Egypt ara pɛ, Egyptfo no hui sɛ ɔbea no ho yɛ fɛ. 15 Farao mpanyimfo no nso huu no, na wɔkamfoo no kyerɛɛ Farao, enti wɔbɛfaa no kɔɔ Farao fie. 16 Na ne nti, ɔne Abram dii no yiye, na onyaa nguan, anantwi, nkoa, mfenaa, mfurum ne yoma.+ 17 Afei Yehowa de ɔhaw+ akɛse baa Farao ne ne fie so, Abram yere Sarai+ nti. 18 Ɛnna Farao frɛɛ Abram kae sɛ: “Dɛn na woayɛ me yi? Dɛn nti na woanka ankyerɛ me sɛ ɔyɛ wo yere?+ 19 Dɛn nti na wokae sɛ, ‘Ɔyɛ me nua’?+ Eyi nti anka mereware no. Hwɛ, wo yere ni, fa no kɔ!” 20 Na Farao yii nnipa sɛ wɔnhwɛ nnya no kwan, ɔne ne yere ne nea ɔwɔ nyinaa.+


Mateo 7 | Intanɛt So Bible| Wiase Foforɔ Nkyerɛaseɛ\n7 “Munnyae atɛn+ a mubu nkurɔfo no na wɔammu mo atɛn; 2 atɛn a mubu no, ɛno ara na wobebu mo;+ susukora a mode susuw ma nkurɔfo no, wɔde besusuw ama mo.+ 3 Ɛnde, dɛn nti na wohwɛ ntɛtɛwa a ɛda wo nua aniwa so, na wunhu mpuran a ɛda w’ankasa aniwa so?+ 4 Anaasɛ wobɛyɛ dɛn atumi aka akyerɛ wo nua sɛ, ‘Ma minyi ntɛtɛwa no mfi w’aniwa so’; bere a, hwɛ! mpuran da w’ankasa aniwa so?+ 5 Nyaatwomni! Di kan yi w’ankasa aniwa so mpuran no, na wubehu sɛnea wubeyi ntɛtɛwa no afi wo nua aniwa so. 6 “Mommfa akronkronne mmma akraman,+ na monntow mo nhene nngu mprako anim, na wɔantiatia so+ annan wɔn ho ammɛtetew mo mu. 7 “Monkɔ so mmisa,+ na wɔde bɛma mo; monkɔ so nhwehwɛ, na mubehu; monkɔ so mmom,+ na wobebue mo. 8 Efisɛ obiara a obebisa no nsa bɛka,+ na obiara a ɔbɛhwehwɛ no behu, na obiara a obebom no wobebue no. 9 Mo mu hena koraa na ne ba+ bisa no paanoo a ɔde ɔbo bɛma no? 10 Anaasɛ obisa no apataa a, ɔde ɔwɔ bɛma no? 11 Enti sɛ mo a moyɛ abɔnefo+ mpo nim sɛnea moma mo mma akyɛde pa a, hwɛ mpɛn dodow ara a mo Agya a ɔwɔ soro no de nnepa+ bɛma wɔn a wobisa no no! 12 “Enti biribiara a mopɛ sɛ nnipa nyɛ mma mo no,+ mo nso monyɛ wɔn saa ara; nokwarem no, saa na Mmara ne Adiyifo no kyerɛ.+ 13 “Momfa ɔpon teateaa no mu;+ efisɛ ɔkwan a ɛsõ na ɛtrɛw no kɔ ɔsɛe mu, na nnipa bebree na wɔnam so rekɔ mu; 14 nanso ɔpon teateaa ne ɔkwan hihiaa no ne nea ɛkɔ nkwa mu, na nnipa kakraa bi na wohu.+ 15 “Monhwɛ yiye atoro adiyifo ho,+ na wɔhyehyɛ nguan nhoma ba mo nkyɛn,+ nanso wɔn mu de wɔyɛ mpataku adifudepɛfo.+ 16 Wɔn aba na mode behu wɔn.+ Wɔtetew bobe wɔ nsɔe so, anaasɛ wɔtetew borɔdɔma wɔ ohwirom so?+ 17 Saa nso na dua pa biara sow aba pa, na dua bɔne biara sow aba bɔne;+ 18 dua pa ntumi nsow aba bɔne, na dua bɔne ntumi nsow aba pa. 19 Dua biara a ɛnsow aba pa no, wotwa na wɔde gu ogya mu.+ 20 Ne saa nti, wɔn aba na mode behu wɔn.+ 21 “Ɛnyɛ obiara a ose me sɛ, ‘Awurade, Awurade’ no na ɔbɛhyɛn ɔsoro ahenni no mu, na mmom nea ɔyɛ+ m’Agya a ɔwɔ soro no apɛde no na ɔbɛhyɛn mu.+ 22 Ɛda no, nnipa bebree bɛka akyerɛ me sɛ, ‘Awurade, Awurade,+ yɛanhyɛ nkɔm wo din mu, na yɛantu adaemone wo din mu, na yɛanyɛ ahoɔdenne bebree wo din mu anaa?’+ 23 Ɛnna afei mɛpae mu aka akyerɛ wɔn sɛ: Minnim mo da!+ Mumfi me so nkɔ, mo a moyɛ mmaratode.+ 24 “Enti obiara a ɔte me nsɛm yi na ɔyɛ no, wɔde no bɛtoto ɔbadwemma bi a osii ne fie sii ɔbotan so ho.+ 25 Na osu tɔe na eyirii, na mframa bɔe bɛbɔɔ fie no, nanso ammu, efisɛ na wato asi ɔbotan so. 26 Afei, obiara a ɔte me nsɛm yi na ɔnyɛ+ no, wɔde no bɛtoto ɔkwasea+ bi a osii ne fie sii anhwea so ho. 27 Na osu tɔe na eyirii, na mframa bɔe bɛbɔɔ fie+ no ma edwiriw gui, na ebubui pasaa.+” 28 Afei bere a Yesu wiee nsɛm yi no, ɔkwan a ɔfaa so kyerɛkyerɛe no maa nnipakuw no ho dwiriw wɔn;+ 29 efisɛ na ɔrekyerɛkyerɛ wɔn te sɛ obi a ɔwɔ tumi,+ na ɛnte sɛ wɔn akyerɛwfo no.


Nehemia 2 AKCB - Matteus 2 LB\nNehemia Kɔ Yerusalem\n1Nisan ɔsram (bɛyɛ Oforisuo) wɔ Ɔhene Artasasta adedi afe a ɛto so aduonu mu no, na merehyɛ ɔhene nsa. De besi saa bere no, na menyɛɛ mʼanim bosaa wɔ ɔhene anim da, 2enti ɔhene no bisaa me se, “Adɛn nti na wʼanim ayɛ bosaa nanso wonyare yi? Wosɛ obi a ɔhaw kɛse bi da ne so.”\nEhu kɛse tɔɔ me so, 3nanso mibuae se, “Ɔhene nkwa so! Adɛn nti na ɛnsɛ sɛ me werɛ how? Kuropɔn a wosiee me mpanyimfo wɔ mu no abubu, na wɔahyew nʼapon no nyinaa.”\n4Ɔhene no bisae se, “Dɛn na wohwehwɛ?”\nNa mebɔɔ ɔsoro Nyankopɔn mpae, 5buae se, “Sɛ ɛsɔ Ɔhempɔn ani, na sɛ me, wo somfo, mesɔ wʼani a, ɛno de ma menkɔ Yuda nkosiesie kuropɔn a wɔasie mʼagyanom wɔ mu no.”\n6Bere a ɔhemmea te Ɔhene nkyɛn no, Ɔhene no bisae se, “Wokɔ a, wubedi nna ahe? Da bɛn na wobɛsan aba?” Ɔhene penee so, na mekyerɛɛ da a mesi mu.\n7Afei, meka kyerɛɛ ɔhene se, “Ɔhempɔn, sɛ ɛsɔ wʼani a ma me nkrataa nkɔma amradofo a wɔwɔ mantam a ɛda Asubɔnten Eufrate agya no, na wɔmma me kwan mma memfa wɔn mantam mu nkɔ Yuda. 8Na mesrɛ sɛ, ma me krataa nkɔma Asaf a ɔhwɛ ɔhene kwae so na ɔmma me nnua. Mede bɛyɛ mpuran ama Asɔredan no aban ano apon, kuropɔn no afasu ne mʼankasa me fi” Na ɔhene no penee saa abisade yi nyinaa so, efisɛ, na Onyankopɔn adom nsa no wɔ me so.\n9Miduu amradofo a wɔwɔ Asubɔnten Eufrate agya no nkyɛn no, mede ɔhene nkrataa no maa wɔn. Nea ɛka ho ne sɛ, ɔhene maa asraafo ne apɔnkɔsotefo kaa me ho bɔɔ me ho ban. 10Nanso Haronini Sanbalat2.10 Na Sanbalat yɛ amrado wɔ Samaria. ne Amonni Tobia a wɔyɛ mpanyimfo tee sɛ mabedu no, wɔn bo fuw yiye sɛ obi aba hɔ a ɔpɛ sɛ ɔboa Israel.\nNehemia Kɔhwɛ Yerusalem Ɔfasu No\n11Miduu Yerusalem nnansa akyi no, 12mefaa nnipa kakraa bi kaa me ho, fii hɔ anadwo no. Manka nhyehyɛe a Onyankopɔn de ahyɛ me koma mu wɔ Yerusalem ho no ankyerɛ obiara. Yɛamfa mmoa biara anka yɛn ho sɛ afurum a mete ne so no nko.\n13Mefaa Obon Pon no ano, twaa Ɔwɔ Abura no ho kosii Sumina Pon2.13 Sumina Pon no mu na na Yudafo de mmoa a wɔde wɔn bɔ afɔre no fa kɔ Ben-Heinnom subon mu (3.13-14; 2 Ah 23.10). no ano, kɔhwɛɛ afasu ne apon a ahyew no. 14Afei, mefaa Asuti Pon no ho kosii Ɔhene Abura no ho, nanso na ɔkwan turodoo nni hɔ ma mʼafurum no. 15Enti mefaa Kidron Bon no ho mmom, kɔhwɛɛ ɔfasu no ansa na meresan abɛfa Obon Pon no mu bio. 16Na kuropɔn no mu mpanyimfo nnim sɛ makɔ hɔ, na wonnim nea mereyɛ nso, efisɛ na menkaa asɛm biara a ɛfa mʼadwene a mayɛ ho nkyerɛɛ obiara ɛ. Na me ne asɔre mpanyimfo, amanyɛ ntuanofo, adwumayɛfo anaa mmapɔmma no mu biara nkasaa ɛ.\n17Na afei, meka kyerɛɛ wɔn se, “Munim amanne a ato yɛn kuropɔn yi yiye. Abubu na nʼapon nso ahyew. Momma yɛnto Yerusalem fasu no bio mfa mpepa animguase a ato yɛn yi!” 18Afei, mekaa sɛnea Onyankopɔn adom nsa aba me so no ne me nkɔmmɔ a me ne ɔhene dii no kyerɛɛ wɔn.\nWobuaa prɛko pɛ se, “Ɛyɛ asɛm pa: Momma yɛnto ɔfasu no bio!” Enti wofii adwuma pa yi ase.\n19Bere a Sanbalat, Tobia ne Arabni Gesem tee yɛn nhyehyɛe no, wodii yɛn ho fɛw, na wobuu animtiaa kae se, “Dɛn na moreyɛ yi, na moretew ɔhene anim atua sɛɛ?”\n20Na mibuae se, “Ɔsoro Nyankopɔn bɛboa yɛn ama yɛadi nkonim. Yɛn a yɛyɛ nʼasomfo befi ase ato ɔfasu yi bio. Nanso mo de munni kyɛfa biara wɔ Yerusalem.”\nAKCB : Nehemia 2


23 Na Dawid nyin bɔɔ akwakoraa,+ na nna mee no. Enti ɔde ne ba Solomon+ sii Israel so hene. 2 Ɛnna ɔboaboaa Israel mpanyimfo+ ne asɔfo+ ne Lewifo+ no nyinaa ano. 3 Na wɔkan Lewifo a wɔadi mfe aduasa rekɔ no;+ mmarima a wɔkan wɔn mmiako mmiako no dodow yɛ mpem aduasa awotwe. 4 Eyinom mu mpem aduonu anan na wɔhwɛɛ Yehowa fie adwuma no so, na wɔde mpemnsia nso yɛɛ ahwɛfo+ ne atemmufo;+ 5 ná mpem anan yɛ apon ano ahwɛfo,+ na mpem anan nso de nnwonto nneɛma+ a Dawid kae sɛ “mayɛ sɛ wɔmfa nyi ayɛ” no yi Yehowa ayɛ.+ 6 Afei Dawid kyekyɛɛ wɔn mu akuwakuw+ sɛnea Lewi mma te:+ Gerson, Kohat ne Merari. 7 Gersonfo no: Ladan ne Simei. 8 Ladan mma ne otitiriw Yehiel,+ Setam ne Yoel,+ wɔyɛ baasa. 9 Simei mma ne Selomot, Hasiel ne Haran, wɔyɛ baasa. Eyinom ne Ladan abusuafie mpanyimfo. 10 Simei mma ne Yahat, Sina,* Yeus ne Beria. Baanan yi ne Simei mma. 11 Yahat ne wɔn so panyin, Sisah na odi hɔ. Yeus ne Beria de, wɔanwo mma pii, enti wɔde wɔn boom yɛɛ wɔn abusuafie+ biako na wɔmaa wɔn adwuma koro. 12 Kohat mma+ ne Amram, Yisar,+ Hebron+ ne Usiel,+ wɔyɛ baanan. 13 Amram mma ne Aaron+ ne Mose.+ Nanso woyii Aaron sii hɔ+ sɛ ɔne ne mma ntew Kronkron mu Kronkronbea+ no ho daa, na wɔmmɔ afɔre+ Yehowa anim, na wɔnsom no,+ mfa ne din nhyira+ nkosi daa. 14 Na nokware Nyankopɔn nipa Mose+ de, wɔkan ne mma no fraa Lewi abusuakuw mu.+ 15 Mose mma ne Gersom+ ne Elieser.+ 16 Na Gersom mma no bi ne otitiriw Sebuel.+ 17 Elieser babarima ne otitiriw Rehabia;+ Elieser anwo bio anka ne ho, nanso Rehabia woo mma bebree. 18 Yisar+ mma no bi ne otitiriw Selomit.+ 19 Na Hebron mma ne otitiriw Yeria, nea ɔto so abien ne Amaria, nea ɔto so abiɛsa ne Yahasiel, na nea ɔto so anan ne Yekameam.+ 20 Usiel mma+ ne otitiriw Mika, na nea ɔto so abien ne Yisiya. 21 Merari mma+ ne Mahli ne Musi.+ Na Mahli mma ne Eleasar+ ne Kis. 22 Nanso Eleasar wui a wanwo mmabarima na mmom ɔwoo mmabea. Enti ne nua Kis mmabarima no warewaree wɔn.+ 23 Musi mma ne Mahli, Eder ne Yeremot,+ wɔyɛ baasa. 24 Eyinom ne Lewi asefo a wɔkan wɔn bobɔɔ wɔn din sɛnea wɔn mmusua te ne sɛnea wɔn agyanom abusuafie te,+ mpanyimfo a wɔde adwuma hyehyɛɛ wɔn nsa, Yehowa fie adwumayɛfo+ a wɔadi mfe aduonu rekɔ.+ 25 Ná Dawid aka sɛ: “Yehowa, Israel Nyankopɔn ama ne man anya ɔhome,+ na ɔbɛtena Yerusalem akosi daa.+ 26 Na Lewifo no nso rensoa ntamadan no ne emu nneɛma a wɔde som wom no bio.”+ 27 Eyinom ne Lewi asefo a wɔadi mfe aduonu rekɔ a wɔkan wɔn sɛnea Dawid asɛm+ a ɔka twaa to no te. 28 Wɔn na na wɔboa Aaron asefo+ no, na wɔn som adwuma wɔ Yehowa fie hɔ ni: wɔhwɛ adiwo+ ne adidibea+ no so, na wɔtew akronkronne no ho+ yɛ nokware Nyankopɔn fie som adwuma, 29 wɔyɛ paanoo a wɔde kyerɛ+ ne esiam muhumuhu+ a wɔde bɔ aduan afɔre ne paanoo ntraantraa+ a mmɔkaw nnim+ ne paanoo a wɔtõ wɔ apampaa+ so ne mmɔre a wɔafɔtɔw;+ na wɔhwɛ nneɛma a wɔde susuw ade so, nketewa ne akɛse nyinaa;+ 30 na wogyina hɔ+ anɔpa+ biara da Yehowa ase+ yi no ayɛ,+ na anwummere nso, wɔyɛ saa ara; 31 wɔboa ma wɔbɔ ɔhyew afɔre wɔ Yehowa anim daa homeda+ ne ɔsram foforo+ ne afahyɛ bere+ mu, dodow a mmara kyerɛ sɛ wɔmmɔ mma Yehowa no. 32 Wɔn nso na wɔwɛn+ ahyiae ntamadan ne kronkronbea+ hɔ ne wɔn nuanom Aaron asefo a wɔyɛ Yehowa fie som adwuma no.+\n^ Ɔno ara na wɔfrɛ no Sisah wɔ nky 11 no.


Yesu Bere So Ntoboayi, ne Luka Nhoma no Yɛ Pɛpɛɛpɛ | So Wunim?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Isoko Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Latvian Lingala Lithuanian Luganda Luo Macedonian Malagasy Malay Maltese Maya Mongolian Myanmar Nepali Ngabere Norwegian Nyaneka Nzema Oromo Otetela Papiamento (Aruba) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tiv Tshiluba Tsonga Tswana Turkish Twi Ukrainian Umbundu Urdu Uzbek Vietnamese Xhosa Yoruba Zulu\nYesu bere so no, sɛn na na woyi asɔrefie ntoboa?\nMmea Abangua no so na na woyi ntoboa wɔ asɔrefie hɔ. Nhoma bi ka sɛ: “Ná wɔde nnaka anaa ‘torobɛnto’ dumiɛnsa asisi ban ho wɔ abrannaa no so ahyia; saa nnaka no mu na na wɔde ntoboa gu.”—The Temple—Its Ministry and Services.\nNnaka no, na ano sua na ase trɛw, enti na na wɔfrɛ no torobɛnto no. Adaka biara, na wɔakyerɛw ho akyerɛ ntoboa pɔtee a wɔde gu mu ne dwuma a wɔde di. Mmea Abangua no so na na Yesu te na ohui sɛ nnipa pii reyi ntoboa; saa bere no na ɔbea kunafo bi nso beyii ne de no.—Luka 21:1, 2.\nNnaka abien a edi kan no, na wɔde afe a wɔwom no asɔrefie tow gu biako mu na wɔde afe a atwam no de agu biako no nso mu. Adaka 3 no, na wɔde mmuruburuw ho ntoboa na egu mu, ɛnna wɔde mmorɔnoma de nso gu adaka 4 no mu. Ntoboa a wɔde guu adaka 5 mu no, wɔde tuaa nnyina ho ka, ɛnna adaka 6 no nso wɔde tuaa aduhuam ho ka; adaka 7 no, wɔde emu ntoboa tuaa sika anwenne ho ka. Adaka 8 no, sɛ nkurɔfo koyi bɔne afɔre ntoboa a, nea ɛbɛboro so biara no, ɛno mu na wɔde gu. Afei sɛ wokoyi asodi afɔre ho ntoboa a, nea ɛbɛka no, na wɔde gu adaka 9 no mu, ɛnna wɔde nnomaa a wɔde bɔ afɔre ho ntoboa a ɛbɛka no guu adaka 10 no mu; adaka 11 no nso, na wɔde Nasirifo ho ntoboa a ɛbɛka no gu mu. Sɛ akwatafo ho fi na woyi ho ntoboa a, nea ɛbɛka no, na wɔde gu adaka 12 no mu. Ntoboa foforo biara nso a obi koma bɛka no sɛ onyi no, na ɔde gu adaka 13 no mu.\nNsɛm a Luka kyerɛwee wɔ Bible mu no, ne nyinaa yɛ pɛpɛɛpɛ?\nLuka na ɔkyerɛw Asɛmpa a ne din da so no ne Asomafo Nnwuma. Luka kae sɛ ‘wahwehwɛ nneɛma no nyinaa mu pɛpɛɛpɛ afi mfiase,’ nanso nhomanimfo bi kyerɛ sɛ ne nsɛm no bi nni mu. (Luka 1:3) Enti asɛmmisa no ne sɛ, na ne nsɛm no yɛ pɛpɛɛpɛ?\nNsɛm a Luka kyerɛwee no, yebetumi de atoto abakɔsɛm ho ahwɛ sɛ ɛno ara ne no anaa. Ɛho nhwɛso ni: Ná Roma aban mpanyimfo wɔ abodin a nkurɔfo pii nnim, nanso nsɛm a Luka kyerɛwee no, ɔde bi baa mu pɛpɛɛpɛ. Abodin no bi ne ɔman mpanyimfo a wɔwɔ Filipi, atumfoɔ a wɔwɔ Tesalonika, ɛnna mpanyimfo a wɔhwɛ afahyɛ so wɔ Efeso. (Asomafo Nnwuma 16:20; 17:6; 19:31) Afei nso, Luka frɛɛ Herode Antipa sɛ ɔmantam sodifo, na ɔfrɛɛ Sergio Paulo sɛ Kipro amrado.—Asomafo Nnwuma 13:1, 7.\nRoma ahemman no mu no, baabiara ne sɛnea na wɔfrɛ wɔn mpanyimfo, enti ɛma yehu sɛ Luka de abodin a ɛfata na ɛyɛɛ adwuma. Bible ho nimdefo Bruce Metzger ka sɛ: “Emu biara a ɔde yɛɛ adwuma wɔ Asomafo Nnwuma mu no, wohwɛ baabi a ɔreka ho asɛm ne bere a ɔreka ho asɛm no a, wutumi hu sɛ ɛno ara ne no.” Ɔbenfo William Ramsay kaa Luka ho asɛm sɛ ɔyɛ “abakɔsɛm kyerɛwfo a ne nsɛm no di mu paa.”\nSo Wunim?—January 2014


Nkontaabufoɔ Bi a Ɔgye Di sɛ Onyankopɔn Wɔ Hɔ\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nNSƐM A WƆBISABISA | ƆBENFO GENE HWANG\nWɔwoo Ɔbenfo Gene Hwang afe 1950 wɔ Taiwan kuro bi a wɔfrɛ no Tainan mu. Ɔyɛ obi a wakwadare nkontaabu mu, na ɔkyerɛɛ adeɛ wɔ National Chung Cheng Suapɔn mu wɔ Taiwan ne Cornell Suapɔn mu wɔ U.S.A. Ɔka nkontaabu mu akukudam a wɔagye din paa no ho, na ɛnnɛ mpo ɔda so ara de ne nimdeɛ yɛ adwuma. Bere a ɔyɛ aberanteɛ no, na ɔgye di sɛ ɛnyɛ Onyankopɔn na ɔbɔɔ adeɛ na mmom nneɛma nyinaa baa kɛkɛ. Nanso akyiri yi n’adwene sesaeɛ. Nyan! kyerɛwfo bisaa no adwuma a ɔyɛ ne ɔsom a ɔwom.\nWoyɛ aberanteɛ no, dɛn na wosuaeɛ?\nWɔkyerɛkyerɛɛ me wɔ sukuu sɛ ɛnyɛ Onyankopɔn na ɔbɔɔ adeɛ, nanso wɔankyerɛ nea ɛyɛe a nkwa baeɛ. M’awofo de wɔn ho kɔhyɛɛ Taofo som mu. Metiee Taofo nkyerɛkyerɛ na mebisaa akyerɛkyerɛfo no nsɛm pii. Nanso mmuaeɛ a wɔde maa me no pii ansen m’asom.\nDɛn na ɛmaa wosuaa nkontaabu kɔɔ akyi saa?\nMekɔ sukuu no, na m’ani gye nkontaabu ho paa. Enti meduu suapɔn no, mesuaa ho ade kɔɔ akyi. Nea ɛma nkontaabu yɛ me anika koraa ne sɛ ɛyɛ kwantiaa bi a yɛde kyerɛkyerɛ biribi mu.\nAfe 1978 mu no, me yere Jinghuei ne Yehowa Adansefo fii ase suaa Bible. Ɛtɔ da a na metie wɔn nkyerɛkyerɛ no bi. Saa bere no na yɛwɔ United States. Afei ara na na me yere Jinghuei anya nyansahu mu abasobɔde. Ná me nso meresua nkontaabu wɔ Purdue Suapɔn mu wɔ Indiana.\nNá wohu Bible sɛn?\nBere a mekenkan Bible no, mehuu sɛnea wɔsiesiee asase no maa nnipa, na m’ani gyee ho paa. Mebɛhuu sɛ nnansia a Genesis nwoma no ka sɛ wɔde bɔɔ ade no mu da hɔ; ɛnyɛ anansesɛm. * Ɛno mpo no, mannye anni sɛ obi na ɔbɔɔ adeɛ.\nSɛ megye di sɛ Ɔbɔadeɛ bi wɔ hɔ a, ɛbɛyɛ te sɛ nea merepo ɔsom a wɔde twaa me funuma\nNá mempɛ sɛ mɛpo nea m’awofo de akyerɛkyerɛ me. Sɛ megye di sɛ Ɔbɔadeɛ bi wɔ hɔ a, ɛbɛyɛ te sɛ nea merepo ɔsom a wɔde twaa me funuma. Efisɛ Taofo kyerɛkyerɛɛ me sɛ Onyankopɔn anaa Ɔbɔadeɛ biara nni hɔ.\nƐyɛɛ dɛn na afei wosesaa w’adwene?\nBere biara a mɛdwene nkwa ho no, mehu sɛ ɛnyɛ ade ketewa. Mehu sɛ nea ɛdii kan bae no amma kwa. Sɛ yɛbɛyɛ nhwɛso a, ɛsɛ sɛ adeɛ a nkwa wom tumi yɛ ne sɛso. Nanso sɛ wei bɛyɛ yie a, ɛsɛ sɛ ɛnya nneɛma bi a ɛbɛma atumi ayɛ ne sɛso. Nkwaboaa biara hia biribi te sɛ dan kɛse bi a mfidie ahorow ahorow wom a ebiara yɛ n’adwuma kama. Ɛnneɛ ɛbɛyɛ dɛn na biribi a nkwa nnim adan abɛyɛ abɔde a nkwa wom prɛko pɛ? Obi a menim nkontaabu deɛ, na ɛyɛ den sɛ mɛte wei ase. Efisɛ nneɛma ntumi mma kɛkɛ saa.\nƐdeɛn na ɛma wohwehwɛɛ Yehowa Adansefo nkyerɛkyerɛ mu?\nMfiase no, na Yehowa Adansefo ne me sua adeɛ nkakrankakra nanso na menkentene me ho. Afe 1995 mu no, mekɔɔ Taiwan, na yareɛ bi kɔbɔɔ me wɔ hɔ. Ná me yere wɔ United States, enti na obiara nni hɔ a ɔbɛhwɛ me. Me yere frɛɛ Yehowa Adansefo a wɔwɔ Taiwan. Wɔbɛtoo me sɛ meda ayaresabea mantwea baabi. Mpa a ɛde mpa koraa na mennya bi nna so. Adansefo no mu baako kɔpɛɛ hotɛl bi maa me. Daa na ɔbɛsra me, na akyiri yi ɔde me kɔɔ ayaresabea foforo kɔhwɛɛ me yareɛ.\nNea Yehowa Adansefo no yɛe no kaa me paa. Nokwasɛm ni, medwenee nneɛma a na wɔadi kan ayɛ ama m’abusua no ho paa. Adansefo no gyidi ma wɔyɛ soronko koraa. Enti me ne wɔn suaa Bible bio. Afe a ɛdi hɔ no ara na mebɔɔ asu.\nEnti w’adwuma ne wo gyidi hyia?\nAane! Nnansa yi ara mede me nimdeɛ aboa nyansahufo ama wɔayɛ nkwammoaa ho nhwehwɛmu. Wei ama m’ate adebɔ ase yie, na mahu sɛ Ɔbɔadeɛ no nyansa mu dɔ.\nWobɛtumi ama nhwɛso baako?\nWo deɛ yɛnhwɛ sɛnea abɔde tumi yɛ ne sɛso. Abɔde bi wɔ hɔ a, ɛnyɛ nini nyɛ bereɛ. Ɛwɔ nkwammoaa baako pɛ, na ɛwɔ hɔ a na emu akyɛ mmienu. Nanso mmoa ne nnua pii deɛ, anini ne abereɛ hyia ansa na wɔanya wɔn sɛso. Adɛn nti na wei yɛ nwonwa?\nYɛadi kan ahu sɛ abɔde bi wɔ hɔ a ɛno ara na ɛkyɛ ne mu nya ne sɛso. Ɛnneɛ ɛbɛyɛ dɛn na abɔde a ɛte saa atumi adanedane ara abɛyɛ aboa a ɛhia anini ne abereɛ ansa na anya ne sɛso? Sɛ anini ne abere hyia a, nea ɛkeka bom ma wɔnya wɔn sɛso no yɛ nwonwa araa ma ɛyɛ den sɛ wɔn a wɔnnye nni sɛ Onyankopɔn na ɔbɔɔ adeɛ no bɛtumi akyerɛkyerɛ mu. Wei ma mehu sɛ Onyankopɔn na ɔde ne nyansa yɛɛ ne nyinaa.\n^ nky. 11 Wopɛ sɛ wohu mmere a wɔde bɔɔ adeɛ no ho nsɛm pii a, hwɛ nwoma a wɔato din Was Life Created? Yehowa Adansefo na wɔtintimiiɛ. Ɛsan wɔ www.jw.org.


KENKAN WƆ Abkhaz Afrikaans Ahanta Albanian American Sign Language Amharic Arabic Arabic (Lebanon) Armenian Armenian (West) Australian Sign Language Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Chavacano Chichewa Chilean Sign Language Chin (Hakha) Chin (Mara) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Colombian Sign Language Corsican Croatian Czech Danish Digor Dutch Ecuadorian Sign Language Edo Efik English Estonian Ewe Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Georgian German Gitonga Greek Greenlandic Guarani Guianese Creole Gun Haitian Creole Hausa Hebrew Hiligaynon Hindi Hungarian Hungarian Sign Language Hunsrik Icelandic Igbo Iloko Indonesian Irish Sign Language Isoko Italian Japanese Japanese Sign Language Kabiye Kabuverdianu Kabyle Kachin Karen (S'gaw) Kazakh Kazakh (Arabic) Kikamba Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji Latvian Lingala Lithuanian Low German Luo Luxembourgish Macedonian Malagasy Malay Malayalam Maltese Mam Mapudungun Mari Martiniquan Creole Mauritian Creole Maya Mazatec (Huautla) Mexican Sign Language Mingrelian Myanmar Nahuatl (Central) Nahuatl (Huasteca) Nahuatl (Northern Puebla) Ndau Ndebele (Zimbabwe) Nepali Ngabere Nias Niuean Norwegian Nyungwe Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Polish Sign Language Pomeranian Portuguese Portuguese (Portugal) Punjabi Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Cyrillic Romany (Romania) Romany (Serbia) Russian Russian Sign Language Salvadoran Sign Language Samoan Sango Sateré-Mawé Sepedi Serbian Serbian (Roman) Seychelles Creole Shona Sidama Silozi Sinhala Slovak Slovenian Solomon Islands Pidgin Somali Spanish Spanish Sign Language Sunda Swahili Swedish Swedish Sign Language Sãotomense Tagalog Tahitian Talian Tamil Tankarana Tarascan Tatar Telugu Tetun Dili Thai Ticuna Tigrinya Tiv Tojolabal Tokelauan Tongan Totonac Tswana Turkish Turkmen Twi Tzeltal Tzotzil Udmurt Uighur (Cyrillic) Ukrainian Urdu Urhobo Uzbek Uzbek (Roman) Valencian Venda Venezuelan Sign Language Vezo Vietnamese Waray-Waray Wayuunaiki Welsh Wichi Wolaita Xavante Xhosa Yoruba Zapotec (Isthmus) Zapotec (Quiatoni) Zulu\nYehowa Adansefo yɛ Kristofo, na ɔkwan a Yesu kyerɛɛ sɛ Kristofo mfa so nsom Onyankopɔn a n’asomafo no dii akyi pɛpɛɛpɛ no, saa ara na yɛn nso yɛyɛ. Nea edi so yi bɛma woahu nneɛma a yegye di no ani so kakra.\nOnyankopɔn. Yɛsom nokware Nyankopɔn a ne din de Yehowa no. Ɔno ne Ɔbɔadeɛ ne Ade Nyinaa So Tumfoɔ no. (Dwom 83:18; Adiyisɛm 4:11) Ɔno ne Onyankopɔn a Abraham, Mose, ne Yesu som no no.—Exodus 3:6; 32:11; Yohane 20:17.\nBible. Yegye di sɛ Bible no mu nsɛm fi Onyankopɔn hɔ. Na ɔma wɔkyerɛw maa nnipa. (Yohane 17:17; 2 Timoteo 3:16) Nhoma 66 na ɛka bom yɛ Bible; nea wɔfrɛ no “Apam Dedaw” ne “Apam Foforo” no. Nea yegye di nyinaa gyina Bible no so. Ɔbenfo bi a wɔfrɛ no Jason D. BeDuhn kyerɛw faa Yehowa Adansefo ho sɛ, “nea wogye di ne biribiara a wɔyɛ gyina Bible so. Wɔmfa wɔn adwene mmu sɛ, ɛbɛyɛ sɛ sei anaa sei na Bible no repɛ akyerɛ.” *\nƐwom, yegye Bible no mu nsɛm nyinaa di, nanso sɛ yebehu sɛ, ɛsɛ sɛ yɛsesa ntease bi a yɛwɔ wɔ Bible mu asɛm bi ho a, yɛyɛ saa. Yegye tom sɛ Bible mu nsɛm no bi wɔ hɔ a, ɛyɛ kasakoa anaa ɛnyɛ nsɛm a ɛsɛ sɛ yɛfa no traa.—Adiyisɛm 1:1.\nYesu. Yegye di sɛ Yesu Kristo yɛ Onyankopɔn Ba, na ɔno na obewu gyee yɛn nkwa. Yedi ne nkyerɛkyerɛ so na yesuasua sɛnea ɔbɔɔ ne bra. (Mateo 20:28; Asomafo Nnwuma 5:31) Ɛno nti, yɛyɛ Kristofo. (Asomafo Nnwuma 11:26) Nanso yɛasua afi Bible mu sɛ, ɛsono Yesu ɛnna ɛsono Ade Nyinaa So Tumfoɔ Nyankopɔn no. Yɛasan abehu sɛ biribiara nni Bible mu a yebetumi agyina so aka sɛ Baasakoro Nkyerɛkyerɛ no yɛ nokware.—Yohane 14:28.\nOnyankopɔn Ahenni. Onyankopɔn Ahenni nyɛ biribi a ɛwɔ Kristofo komam, mmom ɛyɛ aban ankasa a ɛwɔ soro. Ɛrenkyɛ, ɛbɛba abeyi nnipa aban nyinaa afi hɔ na ama nea enti a Onyankopɔn bɔɔ asase no abam. (Daniel 2:44; Mateo 6:9, 10) Asɛm a yɛreka yi, ɛbɛba nnansa yi ara, efisɛ Bible nkɔmhyɛ ma yehu sɛ yɛte “nna a edi akyiri mu” anaa yɛbɛka a, awiei mmere mu.”—2 Timoteo 3:1-5; Mateo 24:3-14.\nYesu na ɔredi Onyankopɔn Ahenni no so hene. Ofii ase dii ade wɔ afe 1914 mu.—Adiyisɛm 11:15.\nNkwagye. Esiane sɛ Yesu de ne nkwa bɔɔ afɔre nti, yebetumi ade yɛn ho afi bɔne ne owu ho. (Mateo 20:28; Asomafo Nnwuma 4:12) Sɛ yebetumi anya Yesu afɔrebɔ no so mfaso a, gye sɛ yenya Yesu mu gyidi, yɛsesa yɛn abrabɔ, na yɛbɔ asu. (Mateo 28:19, 20; Yohane 3:16; Asomafo Nnwuma 3:19, 20) Sɛnea obi bɔ ne bra na ɛma yehu sɛ ɔwɔ gyidi. (Yakobo 2:24, 26) Nanso wei nkyerɛ sɛ, yɛn ankasa mmɔdenbɔ na ɛbɛma yɛanya nkwagye. Mmom ɛyɛ “adom” na Onyankopɔn de bɛdom yɛn.—Galatifo 2:16, 21.\nƆsoro. Yehowa Nyankopɔn, Yesu Kristo ne abɔfo anokwafo na ɛte soro. * (Dwom 103:19-21; Asomafo Nnwuma 7:55) Wobenyan nnipa kakraa bi akɔ soro ama wɔne Yesu akodi ade wɔ Onyankopɔn Ahenni no mu. Wɔn dodow yɛ 144,000.—Daniel 7:27; 2 Timoteo 2:12; Adiyisɛm 5:9, 10; 14:1, 3.\nAsase. Onyankopɔn bɔɔ asase no sɛ nnipa ntena so daa. (Dwom 104:5; 115:16; Ɔsɛnkafo 1:4) Wɔn a wotie Onyankopɔn na wɔyɛ n’apɛde no, obehyira wɔn; wobenya apɔwmuden na wɔbɛtena ase daa wɔ asase so. Saa bere no Onyankopɔn besiesie asase so ma adan paradise.—Dwom 37:11, 34.\nƆbrɛ ne amanehunu. Nea enti a yɛrehu amane ne sɛ, Onyankopɔn abɔfo no mu baako tew ne so atua anaa ɔyɛɛ asoɔden. (Yohane 8:44) Saa ɔbɔfo bɔne no daadaa Adam ne Hawa ma wɔbɛkaa ne ho. Ɛno akyi no, wɔbɛfrɛɛ no “Satan Ɔbonsam.” Nea wɔyɛe no de ɔhaw ne abɛbrɛsɛ abɛto nkyirimma so. (Genesis 3:1-6; Romafo 5:12) Ná Satan pɛ sɛ ɔkyerɛ sɛ Onyankopɔn mfata sɛ odi nnipa so. Enti nea ɛbɛyɛ na obiara ahu sɛ saa asɛm no nyɛ nokware no, Onyankopɔn ama amanehunu ho kwan. Nanso ɛrenkyɛ koraa, ɔbɛma brɛ a yɛrebrɛ no nyinaa aba awiei.\nOwu. Yegye di sɛ obi wu a, na wawu. Ɔnkɔ baabiara. (Dwom 146:4; Ɔsɛnkafo 9:5, 10) Sɛ obi wu a, ɔnkɔ hell gya biara mu ma wɔnkɔyɛ no ayayade.\nƐrenkyɛ, nnipa ɔpepem pii a wɔawuwu no, Onyankopɔn benyan wɔn aba nkwa mu bio. (Asomafo Nnwuma 24:15) Nanso, sɛ wonyan wɔn na wɔanyɛ nea Onyankopɔn pɛ a, ɔbɛsɛe wɔn, na ɔrenyan wɔn bio.—Adiyisɛm 20:14, 15.\nAbusua. Yegye di sɛ Onyankopɔn pɛ sɛ ɔbarima ware ɔbaa baako pɛ, na aguamammɔ nko ara na obi betumi agyina so agyae ne kunu anaa ne yere. (Mateo 19:4-9) Afei nso, yegye di paa sɛ, sɛ mmusua de Bible mu afotusɛm bɔ wɔn bra a, ebesi wɔn yiye.—Efesofo 5:22–6:1.\nYɛn som. Yɛmfa krɔɔs anaa mmeamudua nyɛ adwuma wɔn yɛn som mu. Afei yɛnkotow ohoni anaa mfoni biara. (Deuteronomium 4:15-19; 1 Yohane 5:21) Nneɛma atitiriw a yɛyɛ de som Onyankopɔn na edidi so yi:\nYɛbɔ mpae kyerɛ Onyankopɔn.—Filipifo 4:6.\nYɛkenkan Bible no, na yesua.—Dwom 1:1-3.\nNsɛm a yɛkenkan fi Bible mu no, yedwinnwen ho.—Dwom 77:12.\nYɛne afoforo hyiam sua Bible. Sɛ yehyiam a, yɛto nnwom, bɔ mpae, sua Bible no de hyɛ yɛn gyidi den. Afei yɛhyehyɛ yɛn ho nkuran.—Kolosefo 3:16; Hebrifo 10:23-25.\nYɛka “Ahenni no ho asɛmpa” kyerɛ afoforo.—Mateo 24:14.\nWɔn a ahia wɔn no, yɛboa wɔn.—Yakobo 2:14-17.\nYesisi Ahenni Asa (Kingdom Hall) ahorow ne adan afoforo, na yesiesie sɛnea ɛbɛyɛ a ɛrensɛe. Saa adan yi boa yɛn ma yetumi yɛ Bible nkyerɛkyerɛ adwuma a yɛyɛ wɔ wiase nyinaa no.—Dwom 127:1.\nSɛ atoyerɛnkyɛm si na afoforo ho ka a, yɛboa wɔn.—Asomafo Nnwuma 11:27-30.\nYɛn ahyehyɛde anaa yɛn asafo no. Wɔakyekyɛ yɛn mu sɛ asafo ahorow. Asafo biara mu no, mmarima bi a wɔayi wɔn sɛ mpanyimfo na ɛhwɛ so. Nanso wɔnyɛ asɔfo, na wontua wɔn ka. (Mateo 10:8; 23:8) Yennye ntotoso du du, na sɛ yɛkɔ yɛn nhyiam ahorow nso a, yennye kɔlɛhyen biara. (2 Korintofo 9:7) Ntoboa anaa sika nkakrankakra a nkurɔfo fi wɔn komam yi no na yɛde yɛ yɛn dwumadi ahorow.\nKristofo mmarima bi a wɔde mfe pii asom Onyankopɔn na wɔde akwankyerɛ ma Yehowa Adansefo a wɔwɔ wiase nyinaa. Wɔyɛ adwuma wɔ yɛn headquarters na wɔfrɛ wɔn Akwankyerɛ Kuw.—Mateo 24:45.\nYɛyɛ baako. Esiane sɛ yɛn gyidi yɛ baako nti, biakoyɛ wɔ yɛn ntam. (1 Korintofo 1:10) Yɛyɛ nea yebetumi biara sɛ yɛremma ɔman a obi fi mu ne kasa a ɔka rensɛe yɛn ntam. Afei nso, sɛ obi yɛ sikani oo, ohiani oo, ɛmfa yɛn ho. (Asomafo Nnwuma 10:34, 35; Yakobo 2:4) Ɛwom, yɛyɛ baako de, nanso obiara wɔ hokwan sɛ ɔpaw nea ɔpɛ, kyerɛ sɛ Yehowa Danseni biara tumi de ne tiboa a ɔde Bible atete no no si gyinae biara a ɔpɛ.—Romafo 14:1-4; Hebrifo 5:14.\nYɛn abrabɔ. Biribiara a yɛyɛ no, yɛbɔ mmɔden sɛ yɛbɛda ɔdɔ kann adi akyerɛ afoforo. (Yohane 13:34, 35) Yɛbɔ mmɔden sɛ yɛrenyɛ biribiara a Onyankopɔn kyi. Ebi ne sɛ, yɛbɛtwe mogya ama obi anaa yebegye mogya. (Asomafo Nnwuma 15:28, 29; Galatifo 5:19-21) Yɛpɛ asomdwoe, ɛno nti yɛmfa yɛn ho nhyɛ akodi mu anaa yɛnkɔ ko. (Mateo 5:9; Yesaia 2:4) Ɔman biara a yɛte mu no, yebu aban no, na yɛbɔ mmɔden sɛ yɛde mmara ahorow a wɔahyehyɛ bɛyɛ adwuma. Nanso sɛ mmara no tia Onyankopɔn mmara a, yetie Onyankopɔn mmom.—Mateo 22:21; Asomafo Nnwuma 5:29.\nYɛne afoforo ntam abusuabɔ. Yesu kaa sɛ: “Dɔ wo yɔnko sɛ wo ho.” Ɔsan kaa sɛ Kristofo nyɛ “wiase no fã.” (Mateo 22:39; Yohane 17:16) Ɛno nti, yɛyere yɛn ho sɛ yɛbɛyɛ “nnipa nyinaa yiye” anaa yɛne obiara bedi no yiye, nanso yɛmfa yɛn ho nhyɛ amanyɔsɛm mu. Afei nso, yɛmfa yɛn ho mfɔrefɔre ɔsom afoforo dwumadi mu. (Galatifo 6:10; 2 Korintofo 6:14) Nanso, sɛ obi si gyinae sɛ ɔde ne ho bɛhyɛ amanyɔsɛm mu anaa ɔne ɔsom afoforo bedi hwebom a, yɛnkasa ntia no.—Romafo 14:12.\nSɛ wopɛ sɛ wuhu Yehowa Adansefo gyidi ho nsɛm pii a, wubetumi akɔ yɛn wɛbsaet no so anaa wubetumi afrɛ yɛn branch office. Wubetumi nso akɔ Yehowa Adansefo Kingdom Hall bere a wɔreyɛ adesua anaa wo ne Yehowa Adansefo bi a ɔte wo mpɔtam hɔ nkasa.\n^ nky. 2 Hwɛ nhoma a wɔato din Truth in Translation, kratafa 165.\n^ nky. 6 Ɛwom wɔapam abɔfo asoɔdenfo no afi soro, nanso wɔda so ara te ase. Wɔyɛ ahonhom.—Adiyisɛm 12:7-9.\nBible Ho Video—Nkyerɛkyerɛ a Ɛho Hia Pa Ara\nVideo ntiantia a ɛma yenya Bible ho nsɛmmisa a ɛho hia pa ara ho mmuae.\nMateo 28:19, 20 ma yehu anammɔn mmiɛnsa.\nYehowa Adansefo Wɔ Wɔn Ankasa Bible Anaa?\nSɛ woresua Bible na wode Bible ahorow ahorow sua a, ebetumi ama w’adesua no akɔ yiye. Nneɛma 3 bi nti, ɛsɛ sɛ wode Kyerɛw Kronkron—Wiase Foforo Nkyerɛase Bible no ka Bible a wode sua ade no ho.\nShare Share Dɛn Na Yehowa Adansefo Gye Di?\nijwfq ti 44


Asomafo Nnwuma 20 | Intanɛt So Bible| Wiase Foforɔ Nkyerɛaseɛ\nAsomafo Nnwuma 20:1-38\n20 Na afei basabasa no ano brɛɛ ase no, Paulo soma kɔfrɛɛ asuafo no, na bere a ɔhyɛɛ wɔn nkuran na ɔne wɔn dii nkra+ no, osii kwan so kɔɔ Makedonia.+ 2 Bere a ɔkɔfaa hɔnom na ɔkaa nsɛm bebree de hyɛɛ wɔn a wɔwɔ hɔ no nkuran+ no, ɔbaa Hela. 3 Odii asram abiɛsa wɔ hɔ, na ɔresan akɔ no, ɔyɛɛ n’adwene sɛ ɔbɛkɔ akɔfa Makedonia mmom, efisɛ bere a ɔrebɛkɔ Siria no Yudafo no bɔɔ ne ho pɔw.+ 4 Ná wɔn a wɔka ne ho ne Beroiani Piro ba Sopata,+ Aristarko+ ne Sekundo a wɔyɛ Tesalonikafo, Derbeni Gaio, Timoteo,+ ne Tihiko+ ne Trofimo+ a wofi Asia mantam mu no. 5 Eyinom tutuu so kɔtwɛn yɛn wɔ Troa;+ 6 na paanoo a mmɔkaw nnim+ nna no akyi no, yɛtenaa hyɛn mu fii Filipi, na nnanum ntam no, yɛkɔtoo wɔn wɔ Troa;+ na yedii nnanson wɔ hɔ. 7 Da a edi kan+ wɔ nnawɔtwe no mu, bere a na yɛahyiam rebedidi no, Paulo fii ase kasa kyerɛɛ wɔn, efisɛ na obefi hɔ da a edi hɔ no; na ɔtoaa ne kasa no so kosii ɔdasum. 8 Enti ná akanea pii wɔ abansoro dan+ a yɛahyiam wom no mu. 9 Paulo gu so rekasa no, aberante bi a wɔfrɛ no Eutiko a na ɔte mfɛnsere ano no faa mu dae hatee, na nna no mu no, ofii abansoro a ɛto so abiɛsa no so bɛhwee fam, na wɔmaa no so no, na wawu. 10 Na Paulo sian kɔɔ fam kobutuw no so,+ na ɔbam no kae sɛ: “Munnyae gyegyeegye no na ne kra wɔ ne mu.”+ 11 Afei ɔforoo abansoro no, na ɔfaa aduan fii ase dii, na ɔbɔɔ nkɔmmɔ araa koduu ahemadakye, na afei ofii hɔ kɔe. 12 Enti wɔde aberante no kɔe a ɔwɔ nkwa mu, na wɔn werɛ kyekye boroo so. 13 Afei yedii kan kɔtenaa hyɛn mu kɔɔ Aso, faako a na yɛayɛ adwene sɛ yɛbɛfa Paulo no, efisɛ bere a ɔka kyerɛɛ yɛn sɛ yɛnyɛ saa no, n’ankasa yɛɛ n’adwene sɛ ɔbɛnantew akɔ. 14 Enti bere a ɔne yɛn hyiae wɔ Aso no, yɛfaa no ne no kɔɔ Mitilene; 15 n’adekyee a yetu fii hɔ no, yɛkɔɔ Kio ntentenso, na da a edi hɔ no, yeduu Samo, na ade kyee no, yɛkɔɔ Mileto. 16 Efisɛ na Paulo asi gyinae sɛ ɔrennyina Efeso,+ sɛnea ɛbɛyɛ a ɔrensɛe bere wɔ Asia mantam no mu; efisɛ na ne ho pere no sɛ sɛ obetumi a anka obedu Yerusalem+ Pentekoste afahyɛ da no. 17 Nanso, ofi Mileto soma kɔɔ Efeso kɔfrɛɛ asafo mu mpanyimfo+ no. 18 Wɔbae no ɔka kyerɛɛ wɔn sɛ: “Mo ankasa munim sɛnea efi da a edi kan a mebaa Asia+ mantam mu no, metenaa mo nkyɛn saa bere no nyinaa,+ 19 na mede ahobrɛase adwene+ kɛse ne nusu ne sɔhwɛ a ɛtoo me denam Yudafo pɔw+ a wɔbɔe so som+ Awurade; 20 na mamfa nea mfaso wɔ so a ɛsɛ sɛ meka kyerɛ mo biara, ne kyerɛ a ɛsɛ sɛ mekyerɛkyerɛ+ mo baguam ne afie afie+ no ankame mo. 21 Na mmom midii Onyankopɔn fam adwensakra+ ne yɛn Awurade Yesu mu gyidi ho adanse fefeefe+ kyerɛɛ Yudafo ne Helafo nyinaa. 22 Afei, hwɛ! honhom no ahyɛ me+ ma merekɔ Yerusalem, ɛwom sɛ minnim nea ɛbɛto me wɔ hɔ de, 23 nanso ɛno ara ne sɛ kurow biara mu no, honhom kronkron+ no kɔ so di me adanse sɛ mpokyerɛ ne ahohiahia retwɛn me.+ 24 Nanso, me kra ho nhia me pii+ sɛ wie a mewie me mmirikatu+ ne ɔsom adwuma+ a minya+ fii Awurade Yesu hɔ sɛ minni Onyankopɔn adom+ ho asɛmpa no ho adanse fefeefe no. 25 “Afei, hwɛ! Minim sɛ mo a mekaa ahenni no ho asɛm wɔ mo mu no nyinaa renhu m’anim bio. 26 Enti miyi mo adansefo nnɛ da yi sɛ me ho afi wɔ nnipa nyinaa mogya ho,+ 27 efisɛ mamfa Onyankopɔn agyinatu+ biara ankame mo. 28 Momma mo ani mmra+ mo ho+ ne nguankuw+ a honhom kronkron apaw mo ahwɛfo+ wɔ wɔn mu no nyinaa so, sɛ monhwɛ Onyankopɔn asafo+ a ɔde n’ankasa Ba mogya+ tɔe no so yiye. 29 Minim sɛ me kɔ akyi no, mpataku+ bɔne* bɛhyɛn mo mu a wɔrenyɛ nguankuw no brɛbrɛ, 30 na mo ara mo mu na mmarima bɛsɔre akasa akyinkyim nsɛm+ de atwe asuafo no adi wɔn akyi.+ 31 “Enti monwɛn, na monkae sɛ mfe abiɛsa+ ni, awia ne anadwo, mannyae sɛ mede nusu betu mo mu biara fo.+ 32 Afei mede mo hyɛ Onyankopɔn ne asɛm a efi n’adom mu no ase,+ asɛm a ebetumi ahyɛ mo den+ na ama moanya agyapade wɔ wɔn a wɔatew wɔn ho nyinaa mu.+ 33 M’ani mmeree obiara dwetɛ anaa sika anaa atade.+ 34 Mo ankasa munim sɛ nsa yi na ama me ne wɔn a wɔka me ho no anya nea yehia.+ 35 Mada no adi akyerɛ mo wɔ ade nyinaa mu sɛ etwa sɛ moyɛ adwumaden+ saa de boa wɔn a wɔyɛ mmerɛw+ no, na ɛsɛ sɛ mokae asɛm a Awurade Yesu ankasa kae no sɛ, ‘Ɔma+ mu wɔ anigye pii sen ogye.’” 36 Na ɔkasa wiei no, ɔne wɔn nyinaa buu nkotodwe+ bɔɔ mpae. 37 Nokwarem no, wɔn nyinaa sui yiye, na wosusoo Paulo kɔn+ mu few n’ano,+ 38 efisɛ asɛm a ɔkae sɛ wɔrenhu no+ bio no yɛɛ wɔn yaw yiye. Enti wogyaa no kwan+ de no kɔtenaa hyɛn no mu.\n^ Anaasɛ, “nhyɛsofo.”\nAsomafo Nnwuma 20


W’asɛnka Adwuma Te sɛ Obosu? | Adesua\nYedi Nokware a, Onyankopɔn Ani Sɔ Yɛn\n“Momma Boasetɔ Nwie N’adwuma”\nAdɛn Nti na Ɛsɛ sɛ Yehyiam Som?\nNnyina Ɔfã Biara Wɔ Wiase a Emu Apaapae Yi Mu\nASETENAM NSƐM Mmea Ahotefo Abɛyɛ Yehowa Asomfo\nW’asɛnka Adwuma Te sɛ Obosu?\nKENKAN WƆ Afrikaans Aukan Baoule Batak (Karo) Batak (Toba) Betsimisaraka (Southern) Bislama Cakchiquel (Central) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hiri Motu Hmong (White) Iban Igbo Isoko Italian Javanese Kabiye Karen (S'gaw) Kazakh Kikaonde Kikongo Kiluba Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nƆwɛn-Aban—Nea Adesua Nsɛm Wom | April 2016\nYƐN asɛnka adwuma no ho hia na ɛsom bo paa. Nanso ɛnyɛ nnipa a yɛka asɛm no kyerɛ wɔn nyinaa na wohu no saa. Ɛtɔ da a, wɔn a wɔn ani gye Bible ho mpo nhu nea enti a ɛho hia sɛ wɔne yɛn sua Onyankopɔn Asɛm no.\nWo de, yɛmfa Gavin sɛ nhwɛso. Ná Gavin kɔ asafo nhyiam wɔ Ahenni Asa so, nanso na ɔmpɛ sɛ obiara ne no sua Bible. Gavin kae sɛ, na ɔmpɛ sɛ obiara hu sɛ onnim Bible mu. Ná osuro sɛ obi bɛka akyerɛ no sɛ ɔmpɛ asɔre bi nkɔ, na saa ara nso na na ɔmpɛ sɛ wɔdaadaa no. Wudwen ho sɛn? Wohwɛ a na obi betumi aboa Gavin? Sɛ obi sua Bible a, wunhu sɛ ebetumi aboa no paa? Yehowa ka kyerɛɛ Israelfo no sɛ: “M’asɛm begu sɛ obosu, ɛbɛyɛ sɛ osu a ɛretɔ gu sare so.” (Deuteronomium 31:19, 30; 32:2) Momma yensua obosu ho ade kakra na yɛmfa ntoto asɛnka adwuma no ho. Sɛ yɛyɛ saa a, yebetumi aboa “nnipa ahorow nyinaa” yiye.—1 Timoteo 2:3, 4.\nYƐBƐYƐ DƐN NA ASƐNKA ADWUMA NO AYƐ SƐ OBOSU?\nObosu gu brɛoo. Sɛ fonwini a ɛwɔ mframa mu de nkakrankakra dan nsu a ɛsosɔ a, ɛnna yɛfrɛ no obosu. Yehowa asɛm a ɔkae sɛ ‘ebegu sɛ obosu’ no, ase ne sɛn? Yehowa ne ne nkurɔfo kasaa ayamye ne odwo mu. Enti sɛ yɛankasa antia afoforo gyidi a, na yɛresuasua Yehowa. Ɛsɛ sɛ yɛhyɛ wɔn nkuran ma wosusuw nsɛm ho sisi wɔn ankasa gyinae. Sɛ yɛma afoforo hu sɛ yedwen wɔn ho a, ɛbɛyɛ mmerɛw ama wɔn sɛ wobetie yɛn, na yɛn som adwuma no betu mpɔn.\nObosu ma ahotɔ. Sɛ yɛhwehwɛ akwan foforo a yɛbɛfa so aboa nkurɔfo ma wɔasua nokware no yiye a, ɛbɛma wɔn ho atɔ wɔn anaa wɔn ani agye. Onua bi a ne din de Chris na odii kan kaa Bible adesua ho asɛm kyerɛɛ Gavin, na wamfa ampuapua no. Mmom no, ɔhwehwɛɛ akwan foforo a ɔbɛfa so ne Gavin asua Bible na Gavin yam anhyehye no. Chris ka kyerɛɛ Gavin sɛ asɛntitiriw bi wɔ Bible mu, na sɛ ohu a, nea yesua wɔ asafo nhyiam ase no, ɔbɛte ase yiye. Afei Chris maa Gavin hui sɛ Bible nkɔmhyɛ na ɛmaa ɔno ankasa hui sɛ Bible yɛ nokware. Ɛno nti, wosusuw Bible nkɔmhyɛ bebree ne sɛnea enyaa mmamu ho. Saa nkɔmmɔbɔ yi maa Gavin bo tɔɔ ne yam, na ɔpenee so sɛ obesua Bible.\nObosu gye nkwa. Sɛ ɔpɛ si wɔ Israel a, abosome pii tumi twam a nsu ntɔ. Enti sɛ obosu antɔ a, afifide nyinaa mu nsu twe na ewu. Yehowa ka too hɔ sɛ yɛn bere yi so no, ɛbɛyɛ te sɛ nea ɔpɛ asi, kyerɛ sɛ, “Yehowa asɛm” ho sukɔm bɛde nnipa. (Amos 8:11) Ɔhyɛɛ bɔ sɛ wɔn a wɔasra wɔn no ne “nguan foforo” no bɛbom aka Ahenni ho asɛmpa no, na wɔbɛyɛ “sɛ obosu a efi Yehowa nkyɛn.” (Mika 5:7; Yohane 10:16) Yehowa ayɛ nhyehyɛe a ɔde begye wɔn a nokware no ho sukɔm de wɔn nkwa; asɛmpa a yɛka no ka nhyehyɛe a ɛte saa no ho. So yehu sɛ asɛm a yɛka no som bo saa?\nObosu yɛ Yehowa nhyira. (Deuteronomium 33:13) Asɛnka adwuma a yɛyɛ no betumi ayɛ nhyira ama wɔn a wotie no. Esiane sɛ Bible adesua boaa Gavin ma onyaa ne nsɛmmisa nyinaa ho mmuae nti, yebetumi aka sɛ ɛyɛɛ nhyira maa no. Onyaa nkɔso ntɛmntɛm bɔɔ asu, na seesei ne yere Joyce nso abɛka ne ho, na wɔde anigye reka Ahenni ho asɛmpa no.\nYehowa Adansefo reka Ahenni ho asɛmpa no wɔ asase so baabiara\nMA ASƐNKA ADWUMA NO HO NHIA WO\nSɛ yɛde asɛnka adwuma no toto obosu ho a, ɛma yehu sɛ nea yɛn mu biara tumi yɛ wɔ asɛnka mu no ho hia ankasa. Adɛn nti na yɛreka saa? Obosu nketenkete a ɛsosɔ ntumi mmoa ahe biara, nanso sɛ egu yɔɔ a, ɛfɔw asase kama. Saa ara na yɛn ani so no, ebetumi aba sɛ yemmu nea yɛyɛ wɔ asɛnka mu no sɛ ɛsom bo ahe biara. Nanso, sɛ yɛka adwuma a Yehowa asomfo ɔpepem pii reyɛ no bom a, ama yɛatumi “adi amanaman nyinaa” adanse. (Mateo 24:14) Yemmisa sɛ, afoforo behu asɛnka adwuma no sɛ nhyira a efi Yehowa hɔ anaa? Aane, efisɛ asɛm a yɛka no te sɛ obosu, kyerɛ sɛ, ɛyɛ brɛoo, ɛma ahotɔ, na egye nkwa!\nƆWƐN-ABAN—NEA ADESUA NSƐM WOM April 2016


Efežanima 3 CRO - Efesofo 3 AKCB\nPaulo, Amanamanmufo Ɔsɛmpakafo\n1Me Paulo, mo amanamanmufo nti Kristo Yesu de me yɛɛ odeduani.\n2Nokware mu, moate Onyankopɔn adom a ɔnam me so de ma mo no ho asɛm, 3a ɛno ne ahintasɛm a wɔnam adiyi so de ama sɛnea makyerɛw no tiaa dedaw no. 4Na sɛ mokenkan eyi a na mobɛte nhumu a mewɔ wɔ Kristo ahintasɛm ho no ase, 5nea wɔanyi ankyerɛ awo ntoatoaso bi mu nnipa sɛnea nnɛ yi Honhom no ada no adi akyerɛ Onyankopɔn asomafo ne adiyifo akronkron no. 6Saa ahintasɛm yi kyerɛ sɛ amanamanmufo ne Israelfo bɔ mu yɛ adedifo. Wɔbɔ mu yɛ nipadua baako, na wɔwɔ kyɛfa wɔ Kristo Yesu mu bɔhyɛ no mu.\n7Onyankopɔn dom akyɛde a ɔnam ne tumi so yɛ adwuma wɔ yɛn mu nti, meyɛɛ asɛmpa no ho somfo. 8Ɛwɔ mu sɛ me ne aketewa pa ara wɔ Onyankopɔn nkurɔfo nyinaa mu, nanso Onyankopɔn yɛɛ me adom sɛ menkɔka Asɛmpa a ɛfa Kristo ahonya a emu nni hwehwɛbea no nkyerɛ amanamanmufo, 9na memma nnipa nyinaa nhu saa ahintasɛm yi dwumadi a wɔde asie wɔ Onyankopɔn a ɔbɔɔ ade nyinaa mu wɔ mfe bebree a atwa mu no mu no. 10Nʼatirimpɔw ne sɛ afei ɔnam asɔre no so bɛda ne nyansa a emu dɔ no adi akyerɛ wim mpanyinni ne atumfo, 11sɛnea ɔnam yɛn Awurade Kristo Yesu so wiee ne botae a ɛwɔ hɔ daa no. 12Afei Kristo ma yɛn akokoduru ne ahotoso a ɛma yenya gyidi ba Onyankopɔn anim. 13Mesrɛ mo, mommma mo aba mu mmu wɔ amane a mihu ma mo no ho. Ɛyɛ mo anuonyamhyɛ.\nWɔbɔ Mpae Ma Efesofo\n14Eyi nti mibu nkotodwe wɔ Agya no anim, 15ɔno na ne din da nʼabusua a ɛwɔ ɔsoro ne asase nyinaa so no so. 16Mebɔ mpae sɛ omfi nʼanuonyam ahonya no mu mfa ne Honhom a ɛte mo mu no so nhyɛ mo den, 17sɛnea ɛbɛyɛ a Kristo bɛfa mo gyidi so abɛtena mo koma mu. Sɛ moagye ntin na moatim wɔ ɔdɔ mu no, mebɔ mpae sɛ 18mo ne ahotefo nyinaa benya tumi, na moate Kristo dɔ no trɛw, ne tenten, ne korɔn ne emu dɔ no ase, 19na moahu saa ɔdɔ a ɛtra adwene nyinaa so no, na Onyankopɔn ahyɛ mo ma.\n20Anuonyam nka Onyankopɔn a ne tumi yɛ adwuma wɔ yɛn mu. Ɔnam saa tumi yi so yɛ nea yebisa anaa nea yesusuw ma ɛboro so. 21Anuonyam nka Onyankopɔn wɔ asafo no ne Kristo Yesu mu mfi nnɛ nkosi daa daa. Amen.\nAKCB : Efesofo 3


Mateo 22 - Nkwa Asem (NA-TWI) | Biblica\nMateo 22 - Nkwa Asem (NA-TWI)\n1Yesu de abebu ahorow kyerɛɛ sɛnea ɔsoro ɔhenni no te. 2 Ose, “Ɔsoro ahenni te sɛ ɔhene bi a ne babarima hyiaa ayeforo, na ɔtow pon maa no. 3 Ɔtoo nsa frɛɛ nnipa pii. Bere no dui no, ɔsomaa n’asomfo sɛ wɔnkɔfrɛfrɛ nnipa no na wɔmmra. Nanso nnipa no amma. 4 Ɔsan somaa n’asomfo foforo se, ‘Monkɔka nkyerɛ wɔn se, wɔawie biribiara. Wɔakum m’anantwi ne me nyɛmmoa de anoa aduan awie. Mommra ayeforo no ase, mmedidi!’\nNA-TWI : Mateo 22


Yakobo 2 | Intanɛt So Bible| Wiase Foforɔ Nkyerɛaseɛ\n2 Me nuanom, mukura Awurade Yesu Kristo a ɔyɛ yɛn anuonyam+ no gyidi mu a animhwɛ+ ka ho anaa? 2 Ɛba sɛ obi a sika mpɛtea hyehyɛ ne nsa na ɔhyɛ atade fɛfɛ ba beae a moahyia,+ na ohiani bi nso a ɔhyɛ atade fĩ ba hɔ,+ 3 na sɛ motew mo anim hwɛ+ nea ɔhyɛ atade fɛfɛ no ka kyerɛ no sɛ: “Bɛtena baabi pa yi,” na ohiani no de, moka kyerɛ no sɛ: “Gyina hɔ,” anaa: “Tena me nan ase agua ho ha” a, 4 so ɛnkyerɛ sɛ mpaapaemu wɔ mo mu+ na moabɛyɛ atemmufo+ a mubu atɛnkyea?+ 5 Me nuanom adɔfo, muntie. Ɛnyɛ wiase no mu ahiafo+ na Onyankopɔn paw wɔn sɛ wɔmmɛyɛ adefo+ wɔ gyidi mu ne ahenni a ɔde ahyɛ wɔn a wɔdɔ no no bɔ no adedifo?+ 6 Nanso moabu ohiani no animtiaa. Ɛnyɛ adefo na wɔhyɛ mo so+ na wɔtwe mo kɔ asɛnnibea?+ 7 Ɛnyɛ din pa a wɔde frɛɛ mo+ no ho asɛmmɔne+ na wɔka? 8 Sɛ afei mudi mmara titiriw*+ no so sɛnea kyerɛwsɛm no ka sɛ: “Dɔ wo yɔnko sɛ wo ho”+ no a, na morebɔ mmɔden paa. 9 Nanso sɛ mokɔ so yɛ animhwɛ+ a, na moreyɛ bɔne, na mmara+ no yi mo ntɛn sɛ mmaratofo. 10 Obiara a obedi Mmara no nyinaa so na obebu emu asɛm biako so no, na wadi ne nyinaa ho fɔ.+ 11 Efisɛ nea ɔkae sɛ: “Nsɛe aware”+ no, ɔkae nso sɛ: “Nni awu.”+ Enti sɛ woansɛe aware nanso wudi awu a, woyɛ mmaratofo. 12 Monkɔ so nkasa na monyɛ ade sɛ wɔn a wɔde adehye mmara bebu wɔn atɛn.+ 13 Na nea onhu mmɔbɔ no, ɔno nso wɔrenhu no mmɔbɔ+ wɔ atemmu mu. Mmɔborɔhunu di atemmu so nkonim. 14 Me nuanom, sɛ obi ka sɛ ɔwɔ gyidi+ nanso onni nnwuma+ a, mfaso bɛn na ɛwɔ so? Saa gyidi no betumi agye no nkwa anaa?+ 15 Sɛ onuabarima anaa onuabea bi da adagyaw na onni aduan a ɛbɛso no da no mpo,+ 16 na sɛ mo mu bi ka kyerɛ no sɛ: “Fa asomdwoe kɔ, na wo ho nyɛ wo hyew na mee,” na moamma no nea nipadua no hia a, mfaso bɛn na ɛwɔ so?+ 17 Saa ara na gyidi nso sɛ nnwuma nka ho a,+ na awu. 18 Nanso obi bɛka sɛ: “Wowɔ gyidi, na me nso mewɔ nnwuma. Kyerɛ me wo gyidi a nnwuma nka ho no, na me nso mede me nnwuma bɛkyerɛ wo me gyidi.”+ 19 Sɛ́ wugye di sɛ Onyankopɔn biako na ɔwɔ hɔ?+ Woayɛ ade. Wiɛ, adaemone nso gye di na wɔn ho popo.+ 20 O onipahunu, wopɛ sɛ wuhu sɛ gyidi a nnwuma nka ho yɛ gyidi hunu anaa? 21 Ɛnyɛ bere a yɛn agya Abraham+ de ne ba Isak mae wɔ afɔremuka so no akyi na wɔnam ne nnwuma so buu no bem anaa?+ 22 Woahu sɛ ɔde nnwuma kaa ne gyidi no ho, na ɛnam ne nnwuma so na ne gyidi wiee pɛyɛ,+ 23 na kyerɛwsɛm no baa mu sɛ: “Abraham gyee Yehowa dii, na wobuu no trenee maa no,”+ na wɔbɛfrɛɛ no “Yehowa adamfo.”+ 24 Moahu sɛ wɔnam nnwuma+ so na ebu obi bem,+ na ɛnyɛ gyidi nkutoo so.+ 25 So ɛnyɛ saa ara na aguaman Rahab+ nso wɔnam nnwuma so buu no bem, bere a ogyee abɔfo no fɛw so na ɔma wɔfaa ɔkwan foforo so kɔe no?+ 26 Nokwasɛm ne sɛ sɛnea nipadua a honhom nnim awu no,+ saa ara nso na gyidi a nnwuma nnim awu.+\n^ Nea ɛkyerɛ ankasa ne, “ahemmara.”


ኢያሱ 4 NASV – Yosua 4 ASCB | Biblica\nኢያሱ 4 NASV – Yosua 4 ASCB\nAboɔ Dumienu Nkaeɛdum\n1Ɛberɛ a ɔman no nyinaa twaa Yordan wieeɛ no, Awurade ka kyerɛɛ Yosua sɛ, 2“Yiyi mmarima dumienu firi ɔmanfoɔ no mu a ɔbaako biara firi abusuakuo no bi mu 3na ka kyerɛ wɔn sɛ, wɔmfa aboɔ dumienu mfiri Yordan mfimfini nifa so wɔ baabi a na asɔfoɔ no gyina hɔ, na wɔnsoa mfa ntwa mmra mmɛgu baabi a mobɛtena anadwo yi.”\n4Ɛnna Yosua frɛɛ mmarima dumienu a ɔyii wɔn firii Israelfoɔ no mu no a ɔbaako biara firi abusuakuo bi mu no, 5na ɔka kyerɛɛ wɔn sɛ, “Monkɔdi Awurade, mo Onyankopɔn, adaka no anim mfa nkɔ Yordan mfimfini. Ɔbaako biara mfa ɛboɔ nto ne batiri so sɛdeɛ Israelfoɔ mmusuakuo no dodoɔ te, 6na ɛnyɛ nsɛnkyerɛnneɛ wɔ mo mu. Sɛ daakye bi, mo mma bisa mo sɛ, ‘Saa aboɔ yi ase kyerɛ sɛn’ a, 7monka nkyerɛ wɔn sɛ, Yordan asutene no twaeɛ wɔ Awurade apam adaka no anim. Ɛberɛ a Awurade apam adaka no twaa Yordan asutene no, asuo no weeɛ. Saa aboɔ yi bɛyɛ nkaedeɛ ama Israelfoɔ daa nyinaa.”\n8Enti, mmarima no yɛɛ sɛdeɛ Yosua kyerɛɛ wɔn no. Wɔfaa aboɔ dumienu firii Asubɔnten Yordan mfimfini a ɛboɔ baako biara gyina hɔ ma abusuakuo baako, sɛdeɛ Awurade hyɛɛ Yosua no. Wɔsoa de kɔɔ baabi a wɔtenaa hɔ anadwo no na wɔsii nkaeɛdum wɔ hɔ. 9Yosua nso de aboɔ dumienu sii nkaeɛdum wɔ Yordan mfimfini wɔ baabi a na asɔfoɔ a wɔso apam Adaka no gyina hɔ. Ɛwɔ hɔ bɛsi ɛnnɛ.\n10Asɔfoɔ a na wɔso adaka no gyinaa asuo no mfimfini hɔ ara kɔsii sɛ Awurade ahyɛdeɛ a ɔnam Mose so de maa Yosua no, wɔyɛɛ ne nyinaa. Saa ɛberɛ no, nnipa no yɛɛ ntɛm twaa asuo no kɔsii ne konkɔn so. 11Na ɛberɛ a obiara duruu asuo no fa hɔ no, asɔfoɔ no nso de Awurade adaka no tware kɔɔ ɛfa hɔ bi. 12Na akofoɔ a wɔahyɛ wɔn akodeɛ a wɔfiri Ruben abusuakuo mu, Gad abusuakuo mu ne Manase abusuakuo fa mu akofoɔ no dii Israelfoɔ no anim twaa Yordan sɛdeɛ Mose kyerɛɛ wɔn no pɛpɛɛpɛ. 13Saa akofoɔ yi, na wɔn dodoɔ bɛyɛ mpem aduanan a wɔasiesie wɔn ho ama ɔko. Wɔtwa kɔɔ Yeriko asase so wɔ Awurade anim.\n14Saa ɛda no, Awurade yɛɛ Yosua kɛseɛ wɔ Israelfoɔ no nyinaa anim na Yosua nna a aka no nyinaa, Israelfoɔ de obuo ne anidie maa no sɛdeɛ wɔde obuo ne anidie maa Mose no.\n15Na Awurade ka kyerɛɛ Yosua sɛ, 16“Hyɛ asɔfoɔ a Awurade apam adaka no so wɔn no sɛ, wɔmfiri subɔnhwa no mu hɔ mmra.” 17Enti, Yosua hyɛɛ wɔn. 18Na ɛberɛ a asɔfoɔ a wɔso Awurade apam adaka no firii subɔnhwa no mu ara pɛ na Asubɔnten Yordan sane ka sram so tɛntɛntɛn te sɛ kane no.\n19Bosome a ɛdi ɛkan no ɛda ɛtɔ so edu no nnipa no foro firii Yordan kɔbɔɔ atenaeɛ wɔ Gilgal, Yeriko apueeɛ. 20Gilgal hɔ na Yosua boaa aboɔ dumienu a wɔde firi Asubɔnten Yordan mu baeɛ no ano. 21Afei, Yosua ka kyerɛɛ Israelfoɔ no sɛ, “Daakye bi mo mma bɛbisa sɛ, ‘Saa aboɔ yi kyerɛ sɛn?’ 22Na mo nso moaka akyerɛ wɔn sɛ, ‘Ɛha ne beaeɛ a Israelfoɔ twaa Yordan wɔ asase wesee so no.’ 23Awurade, mo Onyankopɔn, maa nsuo no wee wɔ mo anim na ɔkɔɔ so ma ɛweeɛ ara kɔsii sɛ mo nyinaa twareeɛ, sɛdeɛ ɔyɛeɛ wɔ Ɛpo Kɔkɔɔ no. Ɔmaa no weeɛ ara kɔsii sɛ yɛn nyinaa twareeɛ. 24Ɔyɛɛ yei sɛdeɛ aman a wɔwɔ ewiase nyinaa bɛhunu Awurade tumi na mo nso moasuro Awurade, mo Onyankopɔn, daa nyinaa.”\nASCB : Yosua 4


KENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\n“Wɔaguare mo kama, wɔatew mo ho.”—1 KOR. 6:11.\nAdɛn nti na ɛsɛ sɛ yɛkwati fekubɔne?\nYɛbɛyɛ dɛn aboa Yehowa som?\nDɛn na ɛbɛboa yɛn ma yɛde Onyankopɔn som adi kan na yɛabɔ yɛn agyiraehyɛde ho ban?\n1. Bere a Nehemia san kɔɔ Yerusalem no, dɛn na ɔkɔtoe a na ɛhaw adwene paa? (Hwɛ mfonini a ɛwɔ adesua yi mfiase no.)\nTWA ho mfonini hwɛ. Afe 443 A.Y.B. atwam. Nehemia asan kɔ Yerusalem. Ohu biribi a ɛhaw adwene paa, na Yerusalemfo rekasakasa ho. Ɛyɛ dɛn asɛm? Ɔnanani huhuni bi akɔtena asɔrefie hɔ. Lewifo agyaw wɔn adwuma hɔ. Mpanyimfo a wɔbɛkyerɛkyerɛ ɔman no nso redi gua Homeda. Israelfo pii rewareware ananafo.—Neh. 13:6.\n2. Ɛyɛɛ dɛn na Israel bɛyɛɛ ɔman kronkron?\n2 Na Israel yɛ ɔman a wɔahyira wɔn ho so ama Onyankopɔn. Afe 1513 A.Y.B. mu no, Israelfo penee so sɛ wɔbɛyɛ Yehowa apɛde. Wɔkaa wɔn anom ton sɛ: “Nea Yehowa aka nyinaa yɛbɛyɛ.” (Ex. 24:3) Enti Onyankopɔn tew wɔn ho, na ɔde wɔn yɛɛ ne man. Na ɛyɛ akwannya kɛse paa! Mfe 40 akyi no, Mose kaee ɔman no sɛ: “Woyɛ ɔman kronkron ma Yehowa wo Nyankopɔn. Na Yehowa wo Nyankopɔn apaw wo afi asase so aman nyinaa mu de wo ayɛ ne man, n’agyapade titiriw.”—Deut. 7:6.\n3. Bere a Nehemia san kɔɔ Yerusalem ne mprenu so no, na Yudafo no som te sɛn?\n3 Bere a Israelfo bɛyɛɛ ɔman kronkron no, wɔantoto Yehowa apɛde ase koraa, nanso awerɛhosɛm ne sɛ eyi anni gyina. Ná Yudafo bi yi wɔn yam som Onyankopɔn, nanso na wɔn mu dodow no ara mfa Onyankopɔn apɛde nyɛ hwee; nea na ehia wɔn ara ne sɛ nkurɔfo behu sɛ wɔyɛ kronkron. Nehemia kɔɔ Yerusalem ne mprenu so. Saa bere no, na Yudafo anokwafo afi Babilon akɔ Yerusalem de nokware som akosi hɔ ma mfe ɔha atwam. Bere a ɔsan kɔe no, na nsi ne ahokeka a ɔman no de som Yehowa asan kɔ fam.\n4. Nneɛma a ɛbɛma yɛakɔ so ayɛ kronkron bɛn na yebesusuw ho?\n4 Ɛnnɛ Yehowa atew n’Adansefo ho sɛnea ɔtew Israelfo ho no. Kristofo a wɔasra wɔn ne “nnipakuw kɛse” no mufo yɛ kronkron, kyerɛ sɛ Onyankopɔn atew wɔn ho ama ne som. (Adi. 7:9, 14, 15; 1 Kor. 6:11) Yɛn mu biara nni hɔ a ɔpɛ sɛ ne ho gu fĩ wɔ Onyankopɔn anim sɛnea ɛtoo Israelfo no. Dɛn na ɛbɛboa yɛn ma yɛakɔ so ayɛ kronkron na Yehowa de yɛn adi dwuma wɔ ne som mu? Nehemia ti 13 si nneɛma anan bi so dua, na yebesusuw ho wɔ adesua yi mu. (1) Kwati fekubɔne; (2) boa Yehowa som; (3) fa Onyankopɔn som di kan; (4) bɔ w’agyiraehyɛde ho ban. Afei momma yɛmfa no mmiako mmiako nsusuw ho.\nDɛn na Nehemia yɛe de kyerɛe sɛ ɔbata Yehowa ho? (Hwɛ nkyekyɛm 5, 6)\n5, 6. Eliasib ne Tobia yɛ nnipa bɛn? Ɛbɛyɛ sɛ dɛn na ɛmaa Eliasib ne Tobia dii hwebom?\n5 Monkenkan Nehemia 13:4-9. Nneɛma bɔne atwa yɛn ho ahyia, enti ɛnyɛ mmerɛw sɛ yɛbɛkɔ so ayɛ kronkron. Momma yensusuw Eliasib ne Tobia ho. Na Eliasib yɛ ɔsɔfo panyin, na na Tobia yɛ Ammonni a ebia ɔyɛ adwuma wɔ Yudea ma Persia ahemman no. Bere a Nehemia yɛe sɛ wɔbɛsan asi Yerusalem afasu no, Tobia ne n’apamfo sɔre tiae. (Neh. 2:10) Ná Ammonfo nni ho kwan sɛ wɔkɔ asɔrefie hɔ. (Deut. 23:3) Enti adɛn na ɔsɔfo panyin no hyɛɛ da maa Tobia baabi tenae wɔ asɔrefie adidibea hɔ?\n6 Asɛm no ne sɛ na Tobia ne Eliasib abɛyɛ nnamfo papee. Na Tobia ne ne ba Yehohanan aware Yudafo mmea, na na Yudafo pii nso ka Tobia ho asɛmpa. (Neh. 6:17-19) Eliasib banana nso waree Sanbalat babea. Na Sanbalat yɛ amrado wɔ Samaria, na na ɔyɛ Tobia yɔnko berɛbo. (Neh. 13:28) Ɛbɛyɛ sɛ eyi nyinaa na ɛmaa Ɔsɔfo Panyin Eliasib maa obi a ɔnyɛ gyidini, obi a ɔsɔre tia nokware som nyaa ne koma. Nanso Nehemia kõ maa Yehowa; oyii Tobia dan mu nneɛma nyinaa fii adidibea hɔ tow guu abɔnten.\n7. Dɛn na mpanyimfo ne afoforo bɛyɛ na wɔn ho angu fĩ wɔ Yehowa anim?\n7 Yɛahyira yɛn ho so ama Onyankopɔn, enti Yehowa na ɛsɛ sɛ yɛde yɛn ho fam no bere nyinaa. Sɛ yɛpɛ sɛ yɛn ho tew wɔ Yehowa anim a, ɛnde ɛsɛ sɛ yɛde ne mmara yɛ adwuma. Ɛnsɛ sɛ yɛma abusuafo nya yɛn koma na yepia Bible nnyinasosɛm to nkyɛn. Asafo mu mpanyimfo ma Yehowa kyerɛ wɔn kwan; wɔmfa wɔn nsusuwii nyɛ biribiara. (1 Tim. 5:21) Enti mpanyimfo no hwɛ sɛ wɔrenyɛ biribiara a ɛbɛsɛe wɔne Onyankopɔn ntam.—1 Tim. 2:8.\n8. Dɛn na ɛsɛ sɛ Yehowa asomfo a wɔahyira wɔn ho so kae wɔ fekubɔ ho?\n8 Ɛsɛ sɛ yɛkae sɛ “fekubɔne sɛe ɔbra pa.” (1 Kor. 15:33) Ɛnyɛ yɛn abusuafo nyinaa na wɔbɛhyɛ yɛn nkuran ma yɛayɛ adepa. Na Eliasib ayɛ nhwɛso pa ama nkurɔfo. Ɔtaa Nehemia akyi ma ɔsan sii Yerusalem afasu no. (Neh. 3:1) Nanso akyiri yi Tobia ne afoforo maa Eliasib yɛɛ nneɛma bi maa ne ho guu fĩ wɔ Yehowa anim. Sɛ yɛne abusuafo anaa nnamfo a wɔdɔ Yehowa bɔ a, ɛhyɛ yɛn mpamden ma yɛkeka yɛn ho wɔ ɔsom adwuma no mu. Ɛba saa a, yɛremfa yɛn Bible akenkan ne Kristofo nhyiam nni agorɔ koraa, na yɛrentoto asɛnka adwuma no ase. Sɛ yɛwɔ abusuafo a wɔhyɛ yɛn nkuran ma yɛyɛ adepa a, yensi wɔn fam.\nBOA YEHOWA SOM\n9. Adɛn nti na na nhyehyɛe a ɛwɔ asɔrefie hɔ ayɛ basaa? Henanom na Nehemia de ɛho asodi too wɔn so?\n9 Monkenkan Nehemia 13:10-13. Bere a Nehemia san baa Yerusalem no, na ntoboa a wogyigye kɔ asɔrefie hɔ no mma. Ntoboa yi ara na na wɔde hwɛ Lewifo no, enti bere a wohui sɛ ɛmma no, wogyaw wɔn nnwuma hɔ kɔɔ wɔn mfuw mu. Nehemia de eyi ho asodi too asoafo no so. Ɛbɛyɛ sɛ na wɔntene wɔn ho nyɛ adwuma a ɛhyɛ wɔn nsa no. Ebetumi aba sɛ na wonnyigye ntotoso dudu no, na wogyigye mpo a wɔmfa nkɔ asɔrefie hɔ. (Neh. 12:44) Enti Nehemia yɛɛ nhyehyɛe ma wogyigyee ntotoso dudu no. Ɔpaw mmarima a wobetumi ayɛ adwuma no, na ɔma wɔhwɛɛ asɔrefie adekoradan no so kyekyɛɛ nneɛma.\n10, 11. Dɛn na Onyankopɔn nkurɔfo betumi ayɛ de aboa nokware som?\n10 Dɛn na yebetumi asua afi asɛm yi mu? Ɛma yehu sɛ yɛwɔ akwannya kɛse bi a ɛnsɛ sɛ yɛtoto n’ase. Ɛne sɛ yɛde yɛn ahonyade bɛhyɛ Yehowa anuonyam. (Mmeb. 3:9) Nea yɛwɔ biara fi Yehowa hɔ, enti sɛ yɛde yɛn sika anaa ahonyade boa Yehowa adwuma a, ɛyɛ ɔno ara n’ade na yɛredan ama no. (1 Be. 29:14-16) Ebia yɛn adwene bɛyɛ yɛn sɛ yenni bi, nanso sɛ ɔpɛ no wɔ hɔ a, yɛn mu biara betumi ayɛ biribi de aboa Yehowa som.—2 Kor. 8:12.\n11 Nhwɛso bi ni: Nnawɔtwe biara na abusua bi to nsa frɛ akwampaefo titiriw bi ba wɔn fie ne wɔn didi pɛnkoro. Na akwampaefo no yɛ awarefo a wɔn ani afi. Abusua no ne wɔn boom didii mfe pii. Na abusua no sõ; na wɔwɔ mmofra baawɔtwe. Ná maame no taa ka sɛ, “Sɛ yenya nnipa du ano aduan a, ɛnde nnipa baanu pɛ a yɛde wɔn bɛka ho na ɛbɛyɛ dɛn?” Ebia obi bɛka sɛ, sɛ woma obi aduan pɛnkoro nnawɔtwe a, ɛnkyɛn so, nanso akwampaefo no buu no ade kɛse paa; na wɔn ani sɔ saa ahɔhoyɛ no. Abusua no nso twaa wɔn papayɛ no so aba. Akwampaefo no suahu ne wɔn nkuranhyɛsɛm boaa mmofra no ma wonyaa nkɔso wɔ Yehowa som mu. Akyiri yi mmofra no nyinaa bɛyɛɛ bere nyinaa asomfo.\n12. Nhwɛso pa bɛn na asafo mu mpanyimfo yɛ?\n12 Asuade foforo ni: Ɛnnɛ nso wɔapaw mpanyimfo sɛ wɔnhwɛ nni nneɛma anim na biribiara nkɔ so pɛpɛɛpɛ wɔ asafo no mu, sɛnea Nehemia yɛe no. Wɔyɛ saa a, asafo no mufo bɛhwɛ wɔn asua wɔn. Mpanyimfo no suasua ɔsomafo Paulo nso. Paulo de akwankyerɛ mae sɛnea nokware som bɛkɔ so. Ɛho nhwɛso ne sɛ ɔmaa anuanom huu ɔkwampa a wɔbɛfa so ayi ntoboa.—1 Kor. 16:1-3; 2 Kor. 9:5-7.\nFA ONYANKOPƆN SOM DI KAN\n13. Dɛn na Yudafo bi yɛe a ɛkyerɛ sɛ wommu Homeda no?\n13 Monkenkan Nehemia 13:15-21. Sɛ yɛma wiase ahonyade gye yɛn adwene a, yɛn ani bɛba yɛn ho so no na yɛadwudwo wɔ Yehowa som mu. Exodus 31:13 ma yehu ade biako nti a na Israelfo di Homeda nnawɔtwe biara. Ná ɛbɛkae wɔn sɛ wɔyɛ ɔman kronkron. Na ɛsɛ sɛ wɔde Homeda no yɛ abusua som, bɔ mpae, na wodwinnwen Onyankopɔn Mmara ho. Nanso na Nehemia beresofo no bi bu Homeda no sɛ da hunu biara, enti wɔmaa wɔn ho so ara na wɔrekɔyɛ wɔn nnwuma. Saa bere no na wɔapia Yehowa som ato nkyɛn. Bere a Nehemia huu nea ɛrekɔ so no, ɔpamoo ananafo aguadifo no fii kurow no mu da a ɛto so asia, na ɔma wɔtotoo kurow no apon mu ansa na Homeda no refi ase.\n14, 15. (a) Sɛ yɛde yɛn adwene nyinaa si yɛn nnwuma so a, dɛn na ebetumi asi? (b) Yɛbɛyɛ dɛn ahyɛn Onyankopɔn home mu?\n14 Dɛn na yebetumi asua afi nea Nehemia yɛe no mu? Ade biako ne sɛ ɛnsɛ sɛ yɛde yɛn adwene nyinaa si yɛn nnwuma ne mfaso a yebenya so. Anyɛ saa a, adwuma no bɛfa yɛn dommum. Sɛ yɛn ani gye adwuma no ho a, ɛnde na asɛm no asɛe koraa. Nanso kae Yesu kɔkɔbɔ yi: ‘Yɛrentumi nsom awuranom baanu.’ (Monkenkan Mateo 6:24.) Sɛ Nehemia pɛ sɛ onya ne ho a, anka ɛnyɛ den koraa. Anka obetumi ne Tirofo ne afoforo adi gua, nanso wanyɛ saa. Ɛnde, dɛn na ɔde ne bere yɛe wɔ Yerusalem? (Neh. 5:14-18) Otuu ne ho sii hɔ boaa ne nuanom, na ɔyɛɛ nneɛma a ɛbɛma Yehowa din ho atew. Ɛnnɛ nso asafo mu mpanyimfo ne asomfo yɛ nneɛma a ɛbɛboa asafo no. Wɔn adwumaden nti anuanom nsi wɔn fam koraa. Enti Onyankopɔn nkurɔfo wɔ ɔdɔ ne asomdwoe ne ahobammɔ.—Hes. 34:25, 28.\n15 Wɔnhyɛɛ mmara mmaa Kristofo sɛ wonni Homeda nnawɔtwe biara, nanso Paulo kae sɛ “homeda bi wɔ hɔ ma Onyankopɔn nkurɔfo.” Ɔde kaa ho sɛ: “Onipa a wahyɛn Onyankopɔn home mu no, n’ankasa nso ahome afi ne nnwuma ho, sɛnea Onyankopɔn home fii ne de ho no.” (Heb. 4:9, 10) Dɛn na ɛkyerɛ sɛ Kristofo ahyɛn Onyankopɔn home mu? Ɛno ara ne sɛ wɔbɛbrɛ wɔn ho ase ayɛ nneɛma a ɛne Onyankopɔn atirimpɔw behyia. Ɛnde, wo ne w’abusua da no adi sɛ asafo nhyiam, asɛnkakɔ ne abusua som ho hia mo paa? Sɛ yɛn adwumawura anaa wɔn a yɛne wɔn di gua pɛ sɛ yɛtoto yɛn som ase a, ɛsɛ sɛ yɛde yɛn nan si fam ma wohu sɛ yɛn som ho hia yɛn. Enti yɛbɛka a, ɛsɛ sɛ yesuasua Nehemia na ‘yɛtoto kurow apon no mu na yɛpam Tirofo no’ na yɛatumi de yɛn adwene asi akronkronne so. Esiane sɛ Yehowa atew yɛn ho nti ɛsɛ sɛ yebisa sɛ, ‘Me nkɔree ne me mmae nyinaa da no adi sɛ mayi me ho asi hɔ ama Yehowa som?’—Mat. 6:33.\nWOYƐ KRISTONI, BƆ W’AGYIRAEHYƐDE HO BAN\n16. Nehemia bere so no, dɛn na anka ɛreyɛ ama ɔman no ahwere gyinabea kronkron a wɔwɔ no?\n16 Monkenkan Nehemia 13:23-27. Nehemia bere so no, Israelfo mmarima warewaree ananafo mmea. Bere a edi kan a Nehemia kɔɔ Yerusalem no, ɔmaa mpanyimfo no nyinaa de wɔn nsa hyɛɛ krataa ase sɛ wɔrenware abosonsomfo. (Neh. 9:38; 10:30) Nanso mfe bi akyi no, ohui sɛ Yudafo mmarima akɔfa ananafo mmea; nokwasɛm ne sɛ na wɔrebɛhwere gyinabea kronkron a wɔwɔ wɔ Onyankopɔn anim no. Na mmofra a wɔne ananafo mmea awo wɔn no ntumi nka Hebri kasa mpo na wɔatumi akenkan. Wonyin a, wɔbɛka sɛ wɔyɛ Israelfo? Anaa wɔbɛka sɛ wɔyɛ Asdodfo, Ammonfo, anaa Moabfo? Sɛ wɔnte Hebri kasa a, ɛbɛyɛ dɛn na wɔatumi ate Onyankopɔn Mmara ase? Wɔbɛyɛ dɛn ahu Yehowa na wɔasom no na wɔapo wɔn maamenom atoro anyame? Na ehia sɛ Nehemia de ne nan si fam yɛ ho biribi ntɛm.—Neh. 13:28.\nBoa wo mma ma wɔmfa Yehowa adamfo (Hwɛ nkyekyɛm 17, 18)\n17. Ɔkwan bɛn so na awofo bɛboa wɔn mma ma wɔne Yehowa afa adamfo?\n17 Ɛnnɛ, ɛsɛ sɛ yemia yɛn ani boa yɛn mma ma wɔbɛyɛ Kristofo mapa. Awofo, mummisa mo ho sɛ, ‘Me mma tumi ka “kasa kronn” no, kyerɛ sɛ wonim Bible mu nokware no yiye? (Sef. 3:9) Mitie me mma nkɔmmɔ a, mihu sɛ Onyankopɔn honhom na ɛkyerɛ wɔn kwan anaa wiase honhom?’ Sɛ wuhu sɛ wɔtɔ sin baabi a, mma w’abam mmu. Kasasua nna fam, ɛnkanka bere a nkurɔfo a wɔatwa wo ho ahyia nka bi. Nneɛma a ɛtwetwe wo mma ne nea wɔn atipɛnfo de ba wɔn so nyɛ asɛm ketewa. Enti sɛ moreyɛ Abusua Som anaa wunya hokwan foforo biara a, to wo bo ase boa wo mma ma wɔmfa Yehowa adamfo. (Deut. 6:6-9) Ɛyɛ a si so dua kyerɛ mmofra no sɛ, sɛ yɛtwe yɛn ho fi Satan wiase no ho a, ɛboa yɛn ankasa. (Yoh. 17:15-17) Bɔ mmɔden sɛ wobɛma asɛm no aka wɔn koma.\n18. Adɛn nti na awofo paa na wobetumi aboa wɔn mma ma wɔahyira wɔn ho so ama Yehowa?\n18 Sɛ abofra bi bɛsom Onyankopɔn oo, ɔrensom no oo, egyina ɔno ara so. Nanso nneɛma pii wɔ hɔ a awofo betumi ayɛ de aboa no. Nea wobetumi ayɛ no bi ne sɛ, wobetwa sa pa ato hɔ ama mmofra no, wɔbɛma mmofra no ahu nea ɛwɔ sɛ wɔyɛ ne nea enni sɛ wɔyɛ, na wɔama wɔahu nsunsuanso a ebefi wɔn gyinaesi mu aba. Awofo, mo paa na mubetumi aboa mo mma ma wɔahyira wɔn ho so ama Yehowa. Mo mma hia mo mmoa na wɔatumi abɛyɛ Kristofo na agyiraehyɛde a wɔanya sɛ Kristofo no ansɛe. Ehia sɛ yɛn nyinaa da yɛn ho so na obiara anyi yɛn “ntade nguguso,” kyerɛ sɛ wansɛe su a ɛhyɛ yɛn agyirae sɛ Kristo akyidifo no.—Adi. 3:4, 5; 16:15.\nYEHOWA ‘BƐKAE YƐN MA ASI YƐN YIYE’\n19, 20. Ɛbɛyɛ dɛn na Yehowa akae yɛn ‘ma asi yɛn yiye’?\n19 Nehemia beresofo no mu biako ne odiyifo Malaki. Ɔkae sɛ “wɔkyerɛw nkae nhoma bi . . . maa wɔn a wosuro Yehowa na wodwen ne din ho no.” (Mal. 3:16, 17) Onyankopɔn werɛ remfi wɔn a wosuro no na wɔdɔ ne din no da.—Heb. 6:10.\n20 Nehemia bɔɔ mpae sɛ: “O me Nyankopɔn, kae me ma ensi me yiye.” (Neh. 13:31) Sɛ yɛkwati fekubɔne na yɛboa Yehowa som na yɛde Onyankopɔn som di kan na yɛbɔ yɛn agyiraehyɛde ho ban sɛnea Nehemia yɛe no a, Onyankopɔn bɛkyerɛw yɛn din wɔ ne nkae nhoma no mu. Enti momma ‘yɛnkɔ so nsɔ nhwɛ sɛ yɛwɔ gyidi no mu anaa.’ (2 Kor. 13:5) Sɛ yɛamma biribiara ansɛe gyinabea kronkron a yɛwɔ wɔ Yehowa anim no a, ɔbɛkae yɛn ‘ma asi yɛn yiye.’